Olier, Gael, Marine, Anna-Vari, Yann... a-zevri o servij boued ! Fenoz e oa gala ar skolaj. Kaer ha dous an amzer. Plijus an dud. Roadeg ar prizioù war ar porzh, fent ha stlakadeg daouarn. Dañsadeg hardizh er sal liesimplij. Koan,...\nHor rapourien war al leurenn !\nLakaet o deus an tan ! Goude Karaez, setu hor rapourien o kanañ dindan deltenn vras Kervoazan digwener paseet. Startijenn a oa, pezh 'zo sur, pep hini en deus graet e seizh gwellañ. Pleustret o doa div eurvezh gant Krista el Lokal...\nAn AKED, pe "Arnodenn Kreiz Eil Derez Diwan" a zo un arnodenn a dremen an holl skolajidi a zo e 3de klas e skolajoù Diwan. Krouet eo bet e 1992 gant ar pal da reiñ tro d'ar skolajidi da ziskouez o barregezhioù liesseurt e brezhoneg,...\nUn displegerez(h) eus ar c'hentañ ! Demat Goulwena, trugarekaat a reomp ac’hanout evit an displegadennoù diwar-benn Kentuch’ ha bed an tele, bremañ e ouzomp perak eo anvet “kentuch” an abadenn-se ! Laouen omp bet o sellout ouzh ar...\nHorregatik dabil bizkor gaztelera eta makal euskara: jendeak berealdiko gauza pila egiten dituelako euskararen alde, salbu eta beharrezkoa den bakarra: hitz egin. BERNARDO ATXAGA Alese e teu d’ar c’hastilhaneg bezañ kreñv ha d’an euskareg...\nPetra 'zo nevez e Penharz ?\nTalaroù tour Añjev Diaes e vez deskiñ ha kelenn a-wechoù gant an trouzioù spontus e vez klevet en tu all d'an hent : goude tour Enez-Manav, ez eus bet distrujet daou savadur all, kendi foñs parklec'h Pikardi ha kendi traoñ straed Vañde....\nJack Johnson "If I had eyes" a zo kanet gant Jack Johnson ha tennet diwar ar bladenn Sleep trough the static, bet embannet e 2008 gant Universal Records. Un doare "pop" a zo gant ar sonerezh-mañ kentoc'h. 4 mn 54 e pad ar ganaouenn....\nMidi 20 "Midi 20" eo anv ar ganaouenn-se, bet embannet gant "Az" er bloavezh 2006. 3mn 38 e pad ar ganouenn, ha n'eo ket kanet kement-se peogwir eo slam doare ar sonerezh. Da lavaret eo ez eo barzhoniezh arnevez gant binviji sonerezh...


Pajenn:Perrot - Bue ar Zent.djvu/754 - Wikimammenn\nPajenn:Perrot - Bue ar Zent.djvu/754\n— Hirie eman o gouel ; kasomp d’eze hon meuleudiou mesket gant hon fedennou. El lec’h m’int en em gavet, ni ive a c’hall en em gaout : n’hon deus nemet heuilh o roudou hag ober ar pez o deus grêt. Siou fall o devoa eveldomp ; marteze zoken oa gwasoc’h o re evit hon re ;\nAdtapet diwar « https://br.wikisource.org/w/index.php?title=Pajenn:Perrot_-_Bue_ar_Zent.djvu/754&oldid=141059 »


Er vitologiezh slavek, ur vedmak (rusianeg : ведьмак ; ukrainianeg : відьмак ; polonek : wiedźmin) zo ar pezh a anver sorser en Europa ar C'hornôg. Ar ger a zo deuet diwar an henslaveg vědě « gouzout a ran » hag eus ar rusianeg kozh vѣd « gouiziegezh, galloudoù-hud ». Sorserez a vez lavaret ведьма «ved'ma/ vědma » e rusianeg. Ar vědma zo alies maouezed fallakr padal ar vedmak a c'hell bezañ tud a vat evit an denelezh.\nAr ger Vedmak a c'hell bezañ implijet evel ur gunujenn drouk a-enep unan bennak. Abaoe brud bras an heuliad romantoù (ha c'hoarioù video) Wiedźmin (The Witcher) gant Andrzej Sapkowski ez eo brudet an doare tudennoù vedmak dre ar bed-holl ha kemmesket gant skeudenn an dudenn Geralt z Rivii.\n3 Enebourien ar vedmak\nKap eo da bareañ an dud pe al loened. Ur vedmak hervez ar mojennoù lies a c'hell ivez en em dreuzfurmiñ pe en ul loen (kezeg, balafenned, bleizi) pe en un dra. N'eo ket chalet gant galloudoù-hud ar rousalki. Eus un tu all ar Vedmak a c'hell bezañ gwelet evel tud vil a-enep an dud dre ma c'hellont lazhañ anezho, kas kleñvedoù war ar c'hêrioù pe risañ kistilli. A-wechoù e vez laret outo int iiammet gant an diaoul.\nKefrifioù[kemmañ | kemmañ ar vammenn]\nPal pennañ ar vedmak a zo stourm a-enep an dud fallakr o deus galloudoù hud (sorserezed, tud liammet ouzh an diaoul...). Ouzhpenn stourm a-enep an dud fallakr e vez ret dezhañ stourm a-enep al loened-hud pe an euzhviled : Vodyanoy pe rousalki.\nEnebourien ar vedmak[kemmañ | kemmañ ar vammenn]\nGeralt of Rivia statue - Gamescom 2013.jpeg\nGeralt a Rivii\nAdtapet diwar « https://br.wikipedia.org/w/index.php?title=Vedmak&oldid=1829707 »\nKemmoù diwezhañ degaset d'ar bajenn-mañ d'an 24 C'hwe 2019, da 17:06.


Skolig al louarn : un diskoulm evit derc'hel gant ar mirdi ?\nvendredi 13 novembre 2015 à 16:20 Par Tudi Crequer, France Bleu Breizh Izel\nDepuis deux ans, l'association qui gère Skolig al louarn est à la recherche d'un nouveau souffle. Plutôt que de voir le musée mourir, le président et la mairie ont décidé de fusionner le musée avec la nouvelle médiathèque de Plouvien.\nRené Montfort eil-maer Plouvien © Radio France - Nolwenn Quioc\nKrouet e oa bet Skolig al louarn e 1975 gant Ana-Vari Arzur. Dastumet e vez abaoe binviji pe traoù eus buhez pemdeziek ar Vretoned. Met start e oa deuet evit ar gevredigezh derc'hel gant al labour abaoe ma oa aet da anaon ar seurez, e 2009. Skuizh e oa an holl gant al labour-mañ, setu, abaoe daou vloaz e oa ar gevredigezh o klask ur prezidant nevez, met den ebet ne oa savet a-du evit bezañ e penn ar mirdi.\n"D'un tu e vo ar vediaoueg ha d'an tu all diskouezadegoù merret ganeomp", Michel le Goff bet prezidant ar gevredigezh\nEuruzamant e vefe bet kavet un diskoulm evit ar mirdi. Benn "daou pe dri bloaz" e vo savet ur vediaoueg nevez gant an ti-kêr. Divizet eo bet neuze e vefe savet e savadur Skolig al louarn. Dafar ar mirdi a vo lakaet a-gostez hag ur sal a vezo implijet evit sevel "diskouezadegoù berr-amzer". "Diwar-benn al laezh, al labour-douar, ar milinoù, ha kement a sujedoù all" a zispleg René Montfort, eil-maer Plouvien.\nSetu, d'un tu e vezo ar "bibliothèque" ha d'un tu all e vezo diskouezadegoù savet diwar dafar Skolig al louarn. Michel Le Goff, bet prezidant ar gevredigezh, a gav mat an diskoulm-se. "Plijout a ra deomp e vefe lakaet al levrioù hag ar sevennadur er memes ti " emezañ.\nÉducation Penaos cheñch sell ar re yaouank war ar repuidi ?


Vendredi 31 janvier 2020 à 19:00 - Mis à jour le vendredi 31 janvier 2020 à 19:27\nEnor a vo roet da Ber Jakez Helias er Vro Vigoudenn e fin ar sizhun-mañ. Kaoz 'zo ganeomp ivez deus an tennis gant Open Kemper.\nEr Vro Vigoudenn e vo gouestlet an dibenn-sizhun da Bêr Jakez Helias. 25 bloaz 'zo eo aet ar skrivagner da Anaon. Kel ar Roue n'eus anavezet mat Pêr Helias. Ha brud a zo en-dro dezhañ bepred er vro Vigoudenn.\nSketchoù Per Jakez, fest-noz hag un diskouezadeg. Emgav 'zo roet e Lechiagad e fin ar sizhun-mañ.\nOpen Tennis Kemper\nDibaoe penn-kentañ ar sizhun e vez bolotennoù tennis o strakal war leur park Penwilherzh e Kemper. An Open Tennis a vez dalc'het, gant un tournamant Challenger o vodañ un daou ugent c'hoarier bennak deus ar bed a-bezh. Breizh a vod ur wir gumuniezh deus bed an tennis, 'vel Jean-Yves Le Gall, c'hoarier e Lanniliz, deuet da Gemper da sellet ouzh ar c'hrogadoù.\nHa betek disu e vo c'hoariet ar matchoù tennis e Kemper.


In effigie - Wikipedia\nKrougadenn an dreitourien in effigie\nJean-Pierre Norblin de La Gourdaine, 1794\nCharles de Gaulle hag Ho Chi Minh krouget in effigie e Saigon, Gouhere 1964\nUl lazhadenn in effigie (latin : "dre boltred") a oa un doare da lazhañ un den kondaonet d'ar marv dre implijout ur skeudenn pe un arouez anezhañ pa ne c'halled ket e lakaat d'ar marv e gwirionez. Ur manikin, un daolenn a veze krouget pe zevet dre ma oa skampet kuit ar c'hondaonad ha ne veze ket adkavet. Un implij arouezel e oa eus kastiz ar marv, pa lakaed an arouez da gablus.\nAdalek fin ar Grennamzer e veze implijet al lazhadenn in effigie en degouezhioù ma ne oa korf ebet da jahinañ. An den a zalc'hed da glask c'hoazh, pe a oa aet da gavout repu en ur vro ha n'en doa ket sinet emglevioù evit rentañ an den d'ar vro ma oa bet sevenet an torfed. Gwechoù all e oa rak an den a oa marvet a-raok bezañ kondaonet pe lakaet d'ar marv. Devet, krouget, dibennet e veze ur poltred peurliesañ.\nAdtapet diwar « https://br.wikipedia.org/w/index.php?title=In_effigie&oldid=1775818 »\nKastiz ar marv\nKemmoù diwezhañ degaset d'ar bajenn-mañ d'an 22 Du 2017, da 12:24.


Big Brother and the Holding Company a oa ur strollad savet e San Francisco e 1965 pa veze graet berzh get ar "leurenn psikedelik" du-hont d'ar mare-se (get strolladoù brudet èl Grateful Dead pe Jefferson Airplane peurgetket, ha re arall...). Sam Andrew, James Gurley (gitarourion anezhe o-daou), Peter Albin (gitar boud) ha Chuck Jones (taboulinoù) a oa izili bennañ ar strollad.\nErlerc'hiet e voe Chuck Jones get Dave Getz e 1966. Kreskiñ a reas brud ar strollad pa voe degemeret ennañ ar ganerez dibar Janis Joplin, e 1966 ivez. Berzh a rezont er festival Pop e Monterey. Tizhet e voe penn uhelañ ar "charts" (listenn ar pladennoù muiañ gwerzhet) get o eil pladenn "Cheap Thrills" e 1968.\nE dibenn 1968 eh eas kuit Janis ag ar strollad evit krouiñ ar Kozmic Blues Band. Albin ha Getz a yeas e-barzh Country Joe and the Fish.\nAdsavet e oa bet ar strollad e 1969 get ar memes re (nemet Janis a gendalc'has hec'h-unan penn) ha tarzhiñ a reas en-dro e 1972. E 1987 e oa bet adsavet ar strollad get an izili a-orin (Sam Andrew, Peter Albin ha Dave Getz) ha graet troiadoù sonadegoù gete. A-hed ar wezh eo bet kaset ar c'han get merc'hed (ouzhpenn Janis Joplin hag àr he lerc'h), èl Lisa Battle ha Halley DeVestern.\nPeter Albin (gitar boud)\nSam Andrew (gitar)\nChuck Jones (taboulinoù) ha goude David Getz (taboulinoù)\nJames Gurley (gitar)\nJanis Joplin (3 fladenn, aet kuit ag ar strollad e 1968).\n"Big brother and the holding company" (09/1967) Mainstream\n"Cheap thrills" (1968) Cbs\n"Be a brother" (1970) Columbia Records\n"How hard it is" (1971) Columbia Records\nAdtapet diwar « https://br.wikipedia.org/w/index.php?title=Big_Brother_and_the_Holding_Company&oldid=1456426 »\nKemmoù diwezhañ degaset d'ar bajenn-mañ d'an 3 Ebr 2013, da 10:02.


Pajenn:Sales - Introduction d’ar Vuez devot.djvu/262 - Wikimammenn\nPajenn:Sales - Introduction d’ar Vuez devot.djvu/262\nall, ma vez foulet ha brecet oll ar galon ganto : bref an amourousdet a chasse non pas epquen carantez Doue, mæs ivez e zoujanç, hac e teu da semplaat ar speret ha da zimunui ar reputation, en ur guer goab an dud ha bocen ar galon eo.\nAN NAONTECVET CHABISTR.\nVar ar guir Mignounaich pe ar guir Garantez.\nO Philotee, carit peb-unan gant ur garantez vras meurbet ; hoguen n’ho pezet quet a vignounaich nemet gant ar re a ell communica gueneoc’h o traou vertuzus, ha sul vrassoc’h vezo ar vertuziou pere a lequeot en ho commerç hac en hoc’h antretien, sul barfetoc’h vezo ho mignounaich. Mar communiquit ha mar en em antretenit var ar squiant ha var ar gouezieguez, ho mignounaich a so certenamant meulabl bras, ha. meulaploc’h e c’hoaz mar en em antretenit var ar vertuziou ec’his ma zeo ar brudanç, an demperanç, an nerz hac ar justiç : hoguen mar communiquit ha mar en em antretenit var ar garantez, var an devotion ha var ar berfection gristen, ô peguer prectus vezo ho mignounaich-hu ? excellant vezo dre ma teu a berz Doue, excellant dre ma vis etrese Doue, excellant dre ma ze Doue eo ar c’houlm hac an union anezi, excellant\nAdtapet diwar « https://br.wikisource.org/w/index.php?title=Pajenn:Sales_-_Introduction_d’ar_Vuez_devot.djvu/262&oldid=127573 »\nKemmoù diwezhañ degaset d'ar bajenn-mañ d'an 9 Eos 2018, da 12:56.


Llanllugan - Wikipedia\nLlanllugan zo ur gêriadenn vihan eus Kembre, e hanternoz Powys, e Sir Drefaldwyn kozh. E kumuniezh Dwyriw emañ, er mervent da Llanfair Caereinion hag en hanternoz da gêr Y Drenewydd. Er Grennamzer e oa e kantrev Cedewain.\nNe ouzer ket gwall vat petra eo an anv llugan a gaver en anv-lec'h-se. Marteze ez eo un adstumm eus anv santez Lluan.\nUr manati bihan a voe savet e Llanllugan e dibenn an XIIvet kantved. Meneg zo eus ar manati-se e skridoù Gerallt Gymro ha Dafydd ap Gwilym. Ur manati sistersian e oa, ha savet e voe gant Maredudd ap Rhobert etre 1170 ha 1190.\n(en) Church of Saint Mary, Llanllugan, e lec'hienn Clwyd-Powys Archaeological Trust\nAdtapet diwar « https://br.wikipedia.org/w/index.php?title=Llanllugan&oldid=1669757 »\nKemmoù diwezhañ degaset d'ar bajenn-mañ d'an 28 Her 2015, da 19:35.


Tañva d'ar brezhoneg — Mignoned ar brezhoneg\nOstilhoù e brezhoneg evit an embregerezhioù\nServijoù d’an embregerezhioù\nAozañ un darvoud\nMignoned ar brezhoneg / Mignoned ar brezhoneg / Hor pourchasoù / Tañva d’ar brezhoneg\nUn tañva d’ar brezhoneg\nBrezhoneg Prim war C’hae Breizh e-pad Festival Etrekeltiek an Oriant e 2019.\nLakaat an arvesterien da dañva ar brezhoneg war ar prim e-touez hoc’h arvest.\nPadout a ra 15 munutenn hep lakaat e anv en a-raok, hep kemer notennoù ha pell emaomp eus ur sal klas : peadra da ziskouez eo posupl deskiñ ur yezh gant fent ha plijadur.\nWar un hanter devezh pe un devezh a-bezh e vez kinniget gant buhezourien Mignoned ar Brezhoneg un tañva d’ar brezhoneg d’an dud o tremen bep 15 munutenn. Gwisket eo ar vuhezourien gant liv flamm “Brezhoneg Prim” hag emren emaomp gant hor stand.\nGouelioù, festivalioù, marc’had hañv, devezhioù dorioù digor… Kinniget e vo deoc’h un abadenn liammet gant ho tarvoud.\nAn holl, kozh ha yaouank, a c’hell heuliañ hon abadennoù tañva d’ar brezhoneg “Brezhoneg Prim”. Lod a zo dedennet evit mont pelloc’h goude an tañva ha lod all a zo kurius.Estreget ar Vretoned a zo sachet gant ar brezhoneg !\nMoaien zo deomp kinnig an abadenn e saozneg evit ar re na gomz ket galleg hag a zo o weladenniñ hor bro.\nDeuit e darempred ganeomp evit kaout ur rakpriz.


Pajenn:Marigo - Buez ar Saent.djvu/425 - Wikimammenn\nPajenn:Marigo - Buez ar Saent.djvu/425\nAr bevare-var-nuguent a viz Even.\nC’huec’h miz abars an incarnation eus a Salver ar bed, e plijas da Zoue rei d’ar bed ar profet bras-mâ, ha muy eguet profet, precursor santel ar Messias, sant Yan-Badezour map da Zacharii ha da santes Elizabet, eus a behini ar c’hinivelez hac ar vuez a so bet quer burzudus.\nZacharii o veza en oræsoun ebars an templ, un Æl a apparissas dirazàn, hac ha lavaras dezâ : Beza ho pezo ur mab hac a hanvot Yan, pehini a vezo bras dirac Doue, hac a vezo ur sujet bras a joa hac a gonsolation d’ar bobl a Israël. Zacharii ha respontas : Elisabet ha me o veza quen avancet en oad evel ma oump, penaus allàn-me esperout e arrufe quemense ? An Æl ha replicas : Abalamour ma oc’h eus douetet ha disfiziet eus ar pez am eus discleriet deoc’h abers\nAdtapet diwar « https://br.wikisource.org/w/index.php?title=Pajenn:Marigo_-_Buez_ar_Saent.djvu/425&oldid=134549 »


Hawaieg - Wikipedia\nUr yezh aostronezek eus skourr ar yezhoù polinezek eo an hawaieg (‘Ōlelo Hawai‘i) komzet gant tro-dro da 15.000 den en holl (1.000 evel yezh kentañ) e Hawaii.\nUr yezh en arvar eo an hawaieg, aet war digresk an niver a dud a ra gantañ evel yezh kentañ eus 37.000 er bloavezhioù 1990 da 1.000 hiziv. Ouzhpenn-se ez eo ouzhpenn 70 vloaz oad an hanter eus an dud se. Abaoe pell dija en deus ar saozneg kemeret plas an hawaieg e c'hwec'h enezenn diwar ar seizh ma vez tud o vevañ enne. N'eo nemet e Ni‘ihau m'o deus kendalc'het an dud d'ober gant o yezh en un doare ingal.\nGraet ez eus bet muioc'h-mui a strivoù er bloavezhioù tremenet evit reiñ un tamm lusk d'ar yezh adarre ha savet ez eus bet skolioù dre soubidigezh ha klevet e vez un tamm muioc'h a hawaieg war ar skingomz ivez.\nPeurliesañ avat e vez techet ar re a zo o teskiñ an hawaieg evel eil yezh d'ober hervez boazioù ar saozneg ha war gemmañ ez a ar yezh tamm-ha-tamm ivez dre se e meur a geñver.\nSkrivet e vez an hawaieg en un doare unvan gant al lizherenneg latin gant un nebeud lizherennoù ispisial ouzhpenn, dreist-holl evit diskwel ez eo hir ur vogalenn.\nLec'hienn diwar-benn an hawaieg\nAdtapet diwar « https://br.wikipedia.org/w/index.php?title=Hawaieg&oldid=1561958 »\nKemmoù diwezhañ degaset d'ar bajenn-mañ d'an 25 Meu 2014, da 17:28.


Pampa (kompezenn) - Wikipedia\nGwel eus ar pampa.\nAr pampa (eus ar c'hetchwaeg pampa - kompezenn) a zo ur rannvro a gompezennoù geotek a zo enni proviñsoù arc'hantinat Buenos Aires, La Pampa, Santa Fe, ha Córdoba, an darn vrasañ eus Uruguay ha stad Rio Grande do Sul e Brazil. Goloiñ a ra 750 000 km² hag he deus un hinad klouar gant etre 600 ha 1,200 mm a c'hlav bep bloaz.\nEnni na gaver nemet div aradennad-venezioù izel a-walc'h - Ventania (1 300 m) ha Tandilia (500 m) - e-kichen Bahía Blanca ha Tandil. Strujus eo an douar met abalamour d'an tanioù-gwall ne gresk nemet geot du-hont, eus ar genad Stipa dreist-holl.\nAdtapet diwar « https://br.wikipedia.org/w/index.php?title=Pampa_(kompezenn)&oldid=1516455 »\nKemmoù diwezhañ degaset d'ar bajenn-mañ d'an 10 Gou 2013, da 09:57.


Ribines Records : Just Jul’ – Radio Naoned\nJust Jul’ a zo DJ ha produer, ken krouer al label Mascarade records ha krouer ar web radio Nebulah Radio. Abaoe 6 vloaz emañ o tiorren ur sell disheñvel deus ar gouelioù gant an aozadurioù-mañ. Frank deus an diktatoù, digemplez hag entanet.\nFier ruz o tifenn ar Worldwide Music, e setoù a ya deus ar jazz betek ar sonerezh eletronek a zo graet evit an dancefloor. Sonet en deus gant arzourien hag arzourezed evel Voilaaa, GUTS, ZAJAZZA, Julien Le Brun, Gones, Soulist, Michel Cleis, Loefah, Mumdance hag e kêrioù bras evel Londrez, Bruxelles, Pariz, Gênes hag Istanbul…\nDistruj #14 : Best-of 2020 Eil abadenn e Roazhon City ar miz-mañ. Un dibab o deus graet Maelig ha Tangi eus an tonioù ha strolladoù int bet plijet ganto er...


Skeudennoù stag ouzh Breizh\nLorc’h zo er Vretoned gant o rannvro, ha diskouez a reont hardizh arouezioù o identelezh ! Stlakañ a ra ar banniel Gwenn-ha-Du en avel, peget ez eus ur BZH war adreñv ar c’harr, kinklet eo an tee-shirtoù gant un triskell... Met ne chom ket ar re yaouank hag ar re gozh sonnet en istor. Gouzout a reont diheñchañ an arouezioù evit c’hoarzhin goap outo o-unan pe modernaat un dresadenn evit ober anezhi, da skouer, ur pegsun plijus “A...\nLorc’h zo er Vretoned gant o rannvro, ha diskouez a reont hardizh arouezioù o identelezh&nbsp;! Stlakañ a ra ar banniel Gwenn-ha-Du en avel, peget ez eus ur BZH war adreñv ar c’harr, kinklet eo an tee-shirtoù gant un triskell... Met ne chom ket ar re yaouank hag ar re gozh sonnet en istor. Gouzout a reont diheñchañ an arouezioù evit c’hoarzhin goap outo o-unan pe modernaat un dresadenn evit ober anezhi, da skouer, ur pegsun plijus “A l’aise Breizh”.\nAr Gwenn-ha-Du, livioù e gwenn ha du\nNijal a ra e-kreiz an dibunadegoù, ar stadoù, er salioù-arvest, dirak an tiez-krampouezh... Aet e oa d’ober un dro en egor zoken gant ar sterdead Jean-Loup Chrétien. Ar Gwenn-ha-Du eo ar banniel breizhek bet krouet gant Morvan Marchal e 1923. Ar 5 bandenn du warnañ a skeudenn 5 eskopti kozh Breizh-Uhel : Roazhon, Naoned, Dol, Sant-Maloù ha Sant-Brieg. Ar 4 bandenn wenn a ziskouez eskoptioù Breiz-Izel : Leon, Kerne, Gwened ha Treger. An erminigoù a zegas da soñj eus an dugelezh kozh, pa veze aroueziet ar galloud gant al loenedigoù-se.\n“Kentoc’h mervel eget bezañ saotret” e vefe ger-stur hengounel Breizh. Se zo kaoz e oa bet dibabet an erminig, arouez a burded, gant an duged en 13vet kantved evit aroueziañ o galloud. Deuet mat eo al loenig-se gant an dud, ken e oa bet kanet gant Gilles “La voilà la blanche hermine, vive la mouette et l’ajonc…”. War ar maez e c’hall bezañ kemmesket gant ar gaerell.\nSot eo ar Vretoned gant an Triskell\nAn triskell, anezhañ un arouez-heol gant 3 gar, a blij kalz d’an dud. Gwelet e vez war gwerennoù-livet ilizoù zo. Kavet e vez war troioù-brec’h, bravigoù, tee-shirtoù ha tatouet e vez gant tud zo zoken. Diouzh ar c’hiz eo hag e chomo, ken modern eo e dres !\nBZH, 3 lizherenn evit Breizh\nBerradur Breizh zo deuet da vezañ un arouez a vez peget ouzh ar c’hirri ha livet war gouc’h ar bagoù. Ar c’hod ofisiel evit anavezout Brit Air e-touez ar c’hompagnunezhioù kirri-nij eo ivez. Eeun met efedus !\nDaoust ha gouzout a raec’h\nPegen uhel e c’hall bezañ ur c’hoef ?\nHep mar ebet ez eo ar c’hoef bigoudenn an hini brudetañ eus ar c’hoefoù, ledet e-touez an dud gant skeudennoù fentus. Sevel a ra evel un tour-tan war bennoù merc’hed Penn-ar-Bed. 32 cm e c’hall bezañ d’ar muiañ


Brezel Goañv - Wikipedia\n(Adkaset eus Brezel ar Goañv)\nNorzh Europa e miz Du 1939\n██ Broioù neptu\n██ Alamagn hag ar broioù aloubet ganti\n██ Unvaniezh Soviedel\n██ Broioù neptu gant bazennoù milourel URSS\nAr Brezel Goañv (talvisota e finneg, vinterkriget e svedeg, Зи́мняя война Zímnyaya voyna e ruseg), anavezet ivez dre an anv Brezel Finlandat-Soviedel pe c'hoazh Brezel Rusian-Finlandat, pe Brezel etre Finland hag an Unvaniezh Soviedel, a grogas d'an 30 a viz Du 1939 pa voe aloubet Finland gant an Unvaniezh Soviedel hag a echuas d'an 13 a viz Meurzh 1940 pa voe faezhet URSS.\nNebeut amzer goude ma oa bet c'hwitet ar marc'hata etre URSS ha Finland a-zivout sevel un takad nann-milourel evit difenn kêr Leningrad e krogas ar brezel-se.\nTost-tre d'an harzoù emañ Leningrad, ha re dost neuze betegouzout ma vije taget URSS gant Alamagn an Nazied. Dre an Emglev Molotov-Ribbentrop, al lodenn guzh eus ar gevrat, Finland a oa bet lakaet e domani beli Soviediz.\nSoudard rus skornet lakaet war-sav a-ratozh gant soudarded Finland evit spouronañ Soviediz.\nAn Unvaniezh Soviedel a oa bet o klemm evit pakañ lodennoù eus tiriad Finland, evel-se e oa bet goulennet (e-touez traoù all) e vije roet dezhi gant Finland lodennoù tiriadoù war an harzoù en eskemm ouzh douaroù e lec'hioù all. Digarez pennañ Soviediz a oa abegoù surentez, dreist-holl difenn kêr Leningrad, na oa nemet 32 km diouzh harzoù Finland. Darn eus harzoù Finland a oa e-tro da 50 km diouzh Leningrad e gwirionez. Finland a nac'has, ha taget e voe gant nerzhioù lu URSS. Darn eus an dielloù a ziskouez sklaer e oa c'hoant gant an Unvaniezh Soviedel da aloubiñ Finland a-bezh ha da lakaat margodennoù komunour finlandat e penn ar vro. Skrid Emglev Molotov-Ribbentrop zo unan eus ar prouennoù meur eus ar fed-se. Ul lodenn all eus an dielloù a chom amsklaer war ar c'hoant hollveliek-se eus ur Finland Soviedel.\nNerzhioù Soviediz a oa teir gwech niverusoc'h a-fed troadegiezh evit re Finland. Bez' o doa tregont gwech muioc'h a nijerezioù, ha kant gwech muioc'h a dankoù. An Arme Ruz a oa bet gwanaet a-galz dre spurjoù meur 1937 urzhiet gant Jozef Stalin. Ouzhpenn 30 000 ofiser a oa bet lazhet pe gaset d'ar goulag. Darn anezho a oa ofiserien uhelañ al lu : e 1939, al Lu Ruz a oa bet lakaet e-penn anezhi ofiserien hep skiant-prenet, foeñvour met strizhkredik e Jozeb Stalin.\nTud Finland a oa mailh evit en emguzhañ met ivez evit sevel trapoù-marvus. Amañ ur soudard soviedat marvet en unan anezho.\nBombezadeg Helsinki d'an 30 a viz Du 1939, kentañ devezh Brezel ar Goañv.\nUr Pastor finlandat lazhet e-pad an emgann e miz Kerzu 1939.\n↑ (fi) Kilin, Juri & Raunio, Ari (2007) : Talvisodan taisteluja ("Emgannoù Brezel ar Goañv"), Karttakeskus (ISBN 978-951-593-068-2), p. 10.\nAdtapet diwar « https://br.wikipedia.org/w/index.php?title=Brezel_Goañv&oldid=1975688 »\nKemmoù diwezhañ degaset d'ar bajenn-mañ d'an 6 Meu 2022, da 10:09.


Stella de' Tolomei - Wikipedia\nUgo d'Este, he mab henañ\nLeonello d'Este, hec'h eil mab\nStella de' Tolomei (?), anavezet ivez evel Stella dell'Assassino, a oa merc'h da Giovanni de' Tolomei.\nPried-kleiz e oa da Niccolò III d'Este, markiz Ferrara ha pried Gigliola da Carrara eus 1397 betek marv e wreg e 1416. Tri mab he doe digantañ :\nUgo (1405 - Ferrara, 21 a viz Mae 1425);\nBorso (1413 - 20 Eost 1471).\nBorso d'Este, he zrede mab\nPetra bennak m'en doa prometet Niccolò dimeziñ ganti ne reas ket, ha gwell e kavas ober un dimeziñ politikel gant Parisina Malatesta, merc'h da Andrea Malatesta, aotrou Cesena, ha nizez da Carlo Malatesta, aotrou Rimini.\nHe mab henañ Ugo a orgedas ouzh e lezvamm Parisina, hag an daou zen yaouank a voe kondaonet d'ar marv gant ar markiz dogan ha dibennet.\nAnavezet e voe Leonello ha Borso evel mibien wirion gant ar pab Ujan IV, dont a rejont da vezañ markizien Ferrara pa varvas o zad, harluet ganto mibien reizh Niccolò, da lavarout eo Ercole ha Sigismondo ganet eus e bried Ricciarda di Saluzzo. E 1471 e voe anvet Borso da zug.\nBeziet e voe Stella en iliz San Francesco.\nAdtapet diwar « https://br.wikipedia.org/w/index.php?title=Stella_de%27_Tolomei&oldid=1600188 »\nKemmoù diwezhañ degaset d'ar bajenn-mañ d'an 11 Du 2014, da 10:54.


Mari Bro-Saoz (1344-1362) - Wikipedia\nUr pennad Mari Bro-Saoz zo ivez.\nMaen-bez Mari Bro-Saoz\nMari Bro-Saoz, pe Mari Plantagenêt, pe Mary of Waltham e saozneg, (1344-1362), merc’h da roue Bro-Saoz Edouarzh III ha da Philippa de Hainaut, a voe dugez Breizh goude hec'h eured e 1355 gant Yann IV (dug Breizh).\nDimezet e voe war-dro 1355 (er bloavezh-se e oa 11 vloaz) da Yann IV (1339 -1399) a veve ganti.\nE 1360 ez eas da chom gant he c'hoar-gaer Blanche of Lancaster. E 1361 e voe eured Mari ha Yann e Woodstock Palace, ha neuze e voe anavezet da zugez Breizh. Dindan un tregont sizhun e troas klañv, moredet dalc'hmat, hag e varvas e miz Meurzh 1362. Beziet e voe en abati Abingdon e-kichen he c'hoar Margaret, kontez Pembroke, marvet un toullad sizhunvezhioù en he raok.\nYann a zimezas adarre, da gentañ e 1366 da Janed Holland, keniterv d'ar roue Richarzh II, ha goude da Janed Navarra, e 1386. Un delwenn dezhi a weler e-kichen bez Edouarzh III en abati Westminster. Morse ne daolas troad war douar Breizh.\nTroet diwar ar wikipedia saoznek.\nAdtapet diwar « https://br.wikipedia.org/w/index.php?title=Mari_Bro-Saoz_(1344-1362)&oldid=1847654 »


aber - Wikeriadur\nKar d'ar gerioù kembraek ha kernevek aber ha d'ar ger iwerzhonek inbhear.\naber /ˈɑːbɛr/ gourel pe benel (liester : aberioù)\nGenoù ur stêr, a sank al lanv ennañ\nDa be vad merdeiñ ken pell all\nma'z eo ret mont d'ar strad ouzh genoù an aber ? — (Alan Stivell, Stok ouzh an enez (kanaouenn).)\nAn dichal a oa deut da vat hag an aber a oa dizoloet betek al lec'hid. — (Ronan Huon, AR GWENNILI-MOR, Al Liamm niv. 77, Du-Kerzu 1959, p. 412.)\nEn anvioù lec'hioù:\nalamaneg : Mündung (de)\ngalleg : aber (fr) , ria (fr)\nkembraeg : aber (cy)\nsaozneg : ria (en)\nMe zo 'vont, met te 'chomo amañ.\nAmprestet digant ar brezhoneg aber.\naber /a.bɛʁ/ gourel (liester : abers)\nLa rade de Brest comporte plusieurs abers.\nLennvor Vrest a zo meur a aber enni.\nSellet ouzh an etimologiezh er gevrenn vrezhonek.\naber /Distagadur ?/ gourel pe benel (liester : aberoedd)\nAdtapet diwar « https://br.wiktionary.org/w/index.php?title=aber&oldid=270619 »\nDernière modification le 20 Mae 2018, à 15:44\nKemmoù diwezhañ degaset d'ar bajenn-mañ d'an 20 Mae 2018, da 15:44.


Barzhonegoù (Riou)/a-bezh - Wikimammenn\n< Barzhonegoù (Riou)\nAl Liamm Tir Na N-Og, 1954 (p. 1-20)\nAL LIAMM TIR NA N-OG\nTENNET EZ EUS BET\nEUS AL LEVR-MAÑ\n50 SKOUERENN WAR ALFA\nKregiñ a reas Jakez Riou da skrivañ brezhoneg e « Courier du Finistère » hag en « Union Agricole ». An oberennoù savet gantañ neuze ne dalvezont ket kalz tra - an hini wellañ anezho a zo An Ti Satannet, a vo lennet muioc’h evit bevder ar yezh ha drantiz an divizoù eget evit ar gened lennegel. Savetaet e voe ar skrivagner yaouank gant Gwalarn, ha reiñ a reas neuze d’e vro an heuliad danevelloù a ra ul lodenn vat eus ar vrud : Geotenn ar Werc’hez. Ur perzh boutin kenetrezo o deus an holl danevelloù-se : diskouez a reont tud o c’hwitañ, tud trec’het. Trec’het gant ar bizhoni e Geotenn ar Werc’hez, gant gwiblennerezh ar merc’hed e Mona, gant ar c’hleñved e Gouel ar Sakramant, gant an dereadegezh en Anna Tregidi, pe gant c'hoarzh an tonkadur hepken en Ur Barr-Avel pe Ar Goulenn. Diskouez a reont ivez tud klañv, pe o skevent, pe o spered : hag eus an holl dud klañv-se n’eus nemet an inosanted hag a oar stourm, ha pa skoont e skoont taol an tonkadur.\nMa oa Jakez Riou ur gwir varzh, ha m’az eus barzhoniezh e pep unan eus e skridoù, ne savas ket koulskoude kalz barzhonegoù. Kinnig a reomp amañ d’al lenner kement barzhoneg a zo chomet diwar e zorn — nemet e skridoù yaouankiz, na fellas dezhañ biskoazh o lakaat moulañ, pe skridoù an « Union Agricole », a zo gwelloc’h o disoñjal. Tener e vez e varzhonegoù, bresk evel ar balafenned a ganont, hag intret, evel an danevelloù, gant ur meizadur du ha dic’hoanag eus ar bed.\nAn dro all eus spered Jakez Riou en em ziskouez en e bezhioù-c’hoari. Gorsedd Digor ha Dogan a vezo atav un andon a c’hoarzh evit kement den a gas ar fentigell. Ha, padal, n’eo ket fentigell hepken a zo enno : da nebeutañ skoazellañ stourm ar vroadelourien a-enep d'ar rannvroelerien hag an eil da dalvezout d’ar polis an trubuilh o doa roet d’an oberour da vare tarzhadeg Roazhon. Anatoc’h eo c’hoazh talvoudegezh parfet-meurbet e fentigellerezh en e oberenn vras all ; Nomenoe-Oe ! Un tammig frealz a c’helle reiñ honnezh d’e vignoned eus Breiz Atao : en amzer dieubidigezh Vreizh, d'ar mare ma c’houneze Nomenoe an trec’h a zlee diazezañ frankiz ar vro evit meur a gantved, ne oa bet nemet ur foeter-hent evit anavezout an trec’hour, ha nemet peorien he livastred evit mont da stourm a-du gantañ.\nKen dre he stumm, ken dre he danvez, ez eo bet oberenn Jakez Riou un oberenn vroadel. Evit e vro eo en deus savet e zanevelloù, evel barzh foeter-hent Nomenoe-Oe ! e werzioù. Evit an emsav broadel eo en deus savet e bezhioù-c'hoari. Hag e holl skridoù, pa c’hellont ober kement enor da Vreizh dirak ar bed, a ziskouez, ur wech muioc’h, na c'hell bezañ a yec’hed evit hol lennegezh, evel evit Breizh a-bezh, nemet er vroadelouriezh.\nWar an houlioù\nAfoù skedus ar mintin\nd’an aod ha d’ar wagenn\nUr c’han a drid er sklerijenn,\nhag a varv dre ma tec’h e kanenn ar wagenn\nHag ouzh hec’h askre noazh gant an heol kenedet evel an ed azo,\nouzh he muzelloù o c’hervel afoù harluet,\nouzh kevrin he daoulagad du lufrus e giz ar glizh\ndoueez dianav, gweledigezh ar Gened,\ntarzhet e bro ar sklerijenn\ne taskrenas ene va yaouankiz\nHa gant he zreid difiñv e keje flourik al lano.\nE sioulded an iliz dindan afoù ruz gwad an heol\nsilet a-dreuz sae limestra ar C’hrist ar goursao direol\nAzeulidigezh ar glin kinnig an dorn — an daou zorn o kinnig o c’hren\nKarantez ar vuzell — an div vuzell distardet o c’hervel\nafoù dianav d’an den\nHeol hag orged doueel\ne lufr he daou heol du\nSellet em eus ouzh an aod. Azezañ ’ris hep bezañ ouzh he gortoz\nKlasket em eus e kanenn al lano ur c’han heñvel ouzh he c’han\nhag en aezenn an iliz frond hec’h alan\nhec’h ene e frond an iliz he skeudenn e-touez gwerc’hezed ar gwerioù\nBiskoazh ne gavis skeudenn ouzh skeudenn va huñvreoù\nKlask a ris neuze kanañ ar c’han,\nklevet e bro an heol ha bezañ divenoz\nHogen va c’halon a oa tregernek e giz an\nBrest, 1 Du 1927.\nGoude an arnev, an tousegi\na gan en arselin,\na gan, pa vez o noziñ,\nar c’han a blij din.\nE glebor ar geotoù,\no c’han zo hiraezhus,\ne sioulded an nozioù,\nan nozioù kenedus.\na gan o hiraezh,\nhag huñvreoù dianavez,\nen noz, en nozioù sklent.\nE deltoni al leton,\ne kan an tousegi ;\ne kanont, pa vez o noziñ,\n’vel ma kan va c’halon.\nPa zigor en hentoù ar bleunioù a garan,\ne c’han, er beure hañv, ar balafenned gwenn.\nEn hentoù gwaskedet, brizh-heoliet o leton,\n— gwenan o safroniñ, eostiged o kanañ —\ne frond tanav ar gwezvoud,\ne nij ar balafenned, ar balafenned hañv.\nE kammigellont dibreder,\nen hentoù a garan.\nE c’hoariont en heol,\na vleun da vleun,\na-hed ar c’hleuzioù,\ne frond ar mel gouez nijet eus an targosioù kleuz.\nE sunont er bleunioù,\nar frondoù a garan.\nPa vorliv ar bleunioù ha ma tav an eostiged,\nha ma vored an hentoù,\nen abardaez mouk,\ne serr o eskell kizidik ar balafenned hañv.\nE hunont er bleunioù,\nan hun a garan.\nHuniñ a reont e kalon ar bleunioù moredet,\nhag an delioù leizh, klozet da serr-noz,\nen o c’hreiz a zalc’ho ken na darzho an deiz\nar balafenned hañv.\nAn aezenn a luskell o huñvreoù,\nan huñvreoù a garan.\nHogen, pa darzho adarre an deiz,\n— ha bleunioù o tigeriñ hag eostiged o kanañ —\nen hentoù o tivorediñ\nne gammigello ken ar balafenned hañv.\nE kalon ar bleunioù eo marvet\nar balafenned a garan.\nHenozh emañ pellgent an deiz kentañ eus ar bloaz,\nan deiz kentañ eus ar bloaz mat ;\nra viro an Aotrou Doue maouez ha gwaz\ndiouzh anken ha kalonad.\nA-hed an amzerioù tremenet pe da dremen,\nha koshoc’h e vezomp goude ur bloavezh all,\npirc’hirined dizesk ha dall,\nmibien reuzeudik mab-den ?\nNann, ne goshaomp ket dre ma’z eomp war an oad.\nEus hon derou henañ da ziwezh hor buhez,\nez eomp war yaouankaat bemnoz ha bemdez,\ne yaouankiz hon Tad.\nGanet omp er pellgent,\nen draonienn dizudi, tud enni o kunudañ ;\nhag edo kroget ar riell e skoasell an hent,\nda bred hor ginivelezh, hor yaouankiz koshañ.\nHag edo skornet an avel war ar run,\npa ziskennas ar Vuhez da bokat dimp,\nha da luskellat hor c’hentañ hun,\ne traonienn ar glebor hag ar frim ;\nhag edo gurudet ar richodenn e gwaskedoù ar roz.\nHag astennet ar paour divouedet hag eok\nwar revenn wenn an noz,\nen traonienn deok.\nHenozh emañ ar bloaz nevez,\nar bloaz nevez o tigeriñ ;\nra viro Doue tud an ti\ndiouzh naon ha dienez.\nGanet omp e traonienn an hirnez,\nen noz ar bloaz ma kroge ar yenijenn galetañ ;\npred hor ginivelezh eo hor c’hozhni goshañ,\nhag e c’hoañvomp o c’hortoz yaouankiz an amzer-nevez.\nDouget omp bet d’an iliz,\ndalc’het ouzh badez gant Ael ar Blanedenn,\nha fiziolet gant an Anken,\nda zerou hor yaouankiz.\nSkuilhet eo bet war hon tal dour ar C’hlanidigezh,\nsiellet hon ene gant ardamez roueel ;\ngalvet omp bet d’ar velegiezh\nen anv an Tad, ar Mab hag ar Spered Santel.\nBugel sioc’han, en da gozhni ganet,\nKerzh war-du da yaouankiz tonket.\nHenozh emañ pellgent ar c’halanna,\nkalanna ar bloaz kristen ;\nra blijo gant Doue ho tiboaniañ\ndiouzh kalonad hag anken.\nDiuzet omp bet a viskoazh da viken.\n— Gwa ni ma vezemp bet dibarzhet en aner ! —\nKroaz hor Silvidigezh a zo roet dimp da zougen,\nhag un oferenn da lavarout, — un oferenn bonner.\nIntroibo. Me a dostaio ouzh Doue, va levenez,\nlevenez va yaouankiz.\nHa n’eus den en iliz\nda respont an oferenn nevez.\nAr gristenien diwezhañ, sevenet oferenn o fellgent,\nan eil war-lerc’h egile, a zo aet gant o hent.\nHag an iliz a zo chomet goullo, goullo,\nevel skiant ur c’hlañvour o tremen en alfo.\nNi a yelo davet Doue,\nandon ar yaouankiz wirion ;\nDezhañ e taskorimp hor c’horf hag hon ene,\nda vare an hinon.\nIntroibo. Ret eo lidañ hon oferenn douarel\ndindan doare an estrenvan,\nhep skor na skoazell,\nHag e rank pep oferenner kenderc’hel gant e oferenn,\ndirespont e bedennoù,\nkerzhout en amzivin, dalc’het war e gomzoù,\naon gantañ lavarout un oferenn wenn ;\ndre groazhentoù dic’houloù morzañ hep astal,\nrenet gant an Tonkadur,\nanken evit hor mezur,\na-hed hon hent, war-du ar pal.\nHa bemdez e tostaomp, ha diri ha diri,\ne pignomp d’an aoter savet e diwezh hon hentad,\npirc’hirined sammet gant doan hag ambloari,\ndivi kent hor c’himiad.\nHag e sevenomp arnodenn an douar,\ndivi hag ampalvar,\nhon nerzh gourel aet da hesk ;\nhag e pignomp divi ha blin,\nstrebot e kement lindag,\npistig e kement tag,\nha gloaz e kement atahin.\nBemdez avat, ha bemnoz e vezo distrujet\nhor c’hozhni douarel hag al levezonoù aner,\nhor yaouankiz hepken a vezo aotreet\nda dostaat ouzh an aoter.\nBemdez e pellaomp diouzh traonienn ar gortoz,\nwar-du annez an hoal-vat ;\nha bemdez ha bemnoz\nez a hor yaouankiz war yaouankaat.\nE-doug ma savont eus traonienn ar pened,\ne pign da Zoue kan ar birc’hirined :\nGwelout a reomp o tigeriñ\nan deiz kentañ eus ar bloaz ;\nne vezo mui na doan nag anoaz,\nnemet levenez en hon ti.\nPa vezimp degouezhet, simidi doueel,\nwar run an heol,\ne vezo enaouet e pep tu d’hon aoter, evit hor gouel,\nar steredegoù holl.\nEnaouet e vezo ar steredegoù\nen Iliz divolz ha dic’hourin,\nha Mab Doue E-unan a responto d’ar gorreoù,\nhon oferenn anterin.\nsetu ho kig, setu ho kwad.\nHag endra ma vezimp degemeret e-metou ar C’hoskor,\neus run an heol e savo ar bangor :\nHiziv emañ an deiz kentañ eus ar bloaz mat,\nderou hor yaouankiz divarvel.\nNe vezo nag anken na kalonad\nen Tad, er Mab, hag er Spered Santel.\nkerkent ha ma veze ar gouloù war enaou,\nem c’hambr dizarempred e nije ur valafenn,\nhag e c’hoarie er sklerijenn,\nbemnoz, bemnoz, evel va huñvreoù.\nE sklerijenn o krenañ e krene an eskell,\nha bemnoz ha bemnoz,\ne tenesae dibreder ouzh ar sklerijenn c’hell,\nar valafenn noz.\nHag e tegouezhas e-kerzh un noz\nma begas an tan e seiz an eskell kizidik.\nOuzh kalon ar sklerijenn e kouezhas ar valafennig,\nker buan hag an huñvreoù noz.\n…Em noz dizarempred\nne gren mui eskell er sklerijenn ;\nar valafenn gloazet em eus lazhet,\nhag ouzh ar speurenn em eus staget,\ngant ur broud etre o eskell kloz,\nsiwazh din, an huñvreoù noz.\nAzezet e oa war lez an aven,\nO c’hortoz an hini a gare.\nUhel e oa an heol pa zegouezhas er glen.\n…En-dro dezhañ e noze.\nEn halegoù e bleuñv ar vilzig a oa tavet ;\nWar gorre ar c’hegid gwenn an nadoz-aer a vorede,\nhag eñ a c’hortoze\nar plac’h na zeue ket.\nE bevenn ar c’hornog e taskrene ruzoni,\nSkeud ar c’hegid gwenn a varve e-barzh an dour,\nLano blot ar vorenn a bigne lizidour.\nHag eñ a welas e oa o noziñ.\nSevel a reas goustad,\nKemerout a reas en-dro gwenodenn an dorgenn,\nHag an heol o vervel a skuilhas en aven\nUr veradenn wad.\nAn dour a gouezh,\nberad ha berad,\na-hed ar raden gouez.\nDidrouz ha lizidour\ne virbilh an dour\ndiouzh gorre an bantenn ;\ne kouezh a veradoù\ningal, ingal, diouzh kalon ar garregenn.\nNoz ha deiz,\na-hed ar raden leizh,\nHep trouz ebet\na-hed ar raden gouez,\nen un naoz re zon evit bezañ gwelet.\nPerak avat e c’hoarvezas,\ne chomis betek ma nozas\no sellout, en estrenvan,\nouzh an dour o veradañ ;\nha pa nozas,\ne klevis ar garregenn o wadañ,\na-hed ar raden hir,\nEl liorzh broutac’het, ar rozegoù\nA stou d’an douar o bleunioù limestra ha divi.\nEl liorzh broutac’het, ar bleunioù\nZo stouet ha difiñv, evel pa vezont o pediñ.\nE poultrenn an alezioù… mezo\nGant heol tomm pe wad bero,\nAl labousedigoù en em dag etrezo,\nGant c’hoant en em barat.\nEn oabl skedus ha goret e pign ur goumoulenn :\nKoumoulenn ruz… Ha glav hag avel ’vel anken.\nAr rozegoù ruz a stou o fenn hag a gren\nGant an arnev o tremen.\nAl labousedigoù simudet war o c’hlud\nA zo tamolodet an eil ouzh egile.\nSelaou a reont,\nEndra m’emañ an avel o c’hoari en o fluñv.\nUl luc’hedenn a darzh skedusoc’h eget an heol\nPellaet eo an arnev.\nLaboused bet ankeniet, moarvat,\nA gan hep krediñ…\nDreist ar c’houmoul, pa groze an arnev.\nHag e tigoran va fenestr bras.\nAr wech kentañ er bloavezh-mañ,\nAl Liamm - Tir na n-og\ne Ti ar Skrev\nAdtapet diwar « https://br.wikisource.org/w/index.php?title=Barzhonegoù_(Riou)/a-bezh&oldid=106569 »\nKemmoù diwezhañ degaset d'ar bajenn-mañ d'an 28 Eos 2017, da 19:05.


’N ur gemer ar vicher (2) | Daskor\nAn Oriant, Mouladennoù Dihunamb, 1935\nMa faotred a zo Kerneiz holl. Tud a galon, labourerion start. Ur joa eo din bout degouezhet e-touez ma breudeur a Vreizh-Izel, e c’hellan komz brezhoneg dioute bemdez. Hiriv e welan, gant ma daoulagad-me, n’en deo ket gaou ar pezh a lavarer anezhe dre ar Bed holl. Kaored ’int, ma faotred, gwir vibion d’ar varc’hegion-hont a laoske bro ha tud, a sailhe war o jav hag a yae da vervel d’ar Groaziadeg.\nVat en deus graet ar brezel d’ar Vreizhiz. E-lec’h o bout mezh eus o orin, o fenn a savont plom hiriv. Balc’hder ar ouenn, aet da gousket kant ugent vloaz zo e bez ar Chouan diwezhañ, a zo bet dihunet da vouezh ar c’hanolioù. Bremañ e ouzont pegen kaer eo an anv a Vreizhad, pegen uhel eo o gwadenn. O gwad ar re kouezhet pa sone trompilhoù an Trec’h, war c’hlannoù ar stêr istoriek ; gwad bleizi-mor Dixmude ; gwad ramzed emgannoù Arras, an Yser, Champagn, ar Sav-Heol, gwad keltiek, ar vez benniget, benniget, benniget ! Disec’het oa hor c’halonoù, ha kouezhet ’out warnomp ’vel glav ; frost ha noazh e oa hon douaroù, ha te zo bet dezhe un teil santel. Dre da nerzh, setu-hi o sevel a bep kornad, bleunienn ar valc’hder broadel a glaskomp gwerz zo he hadiñ. Mar plij gant Doue e taolo greun, an hañv-mañ ’za…\n– Darvoud ebet e-pad an deiz. War-dro c’hwec’h eur, ali a reer deomp ez a hor c’hanolioù da sevenaat un tammig ar Boched. Ma faotred a ran dezhe deval el lojig an donañ, er « groc’h », hag e choman gant ma daou serjant da c’hortoz. Netra ne respont ar Boched d’hor c’ha-nolioù : tennoù fuzuilhenn, ’tra ken.\nDa greiznoz eo ’ta an 262vet da gemer hol lec’h. Arru eo tro ma rejimant da vonet da ziskuizh ’vit dek deiz.\nKaer eo an noz, dindan peoc’h divent ar c’hoadeg. An del didrouz ne dremen a-barzh avelenn ebet ; ar c’hanolerion a ziskuizh bremañ. Hag en ur vont e penn ma rann, ma selloù a savan trema an neñv leun a stered, – a splann[a] munut o gouloù a-us da vlein uhel ar gwez, – ha deraou a ran gant ma fedenn :\n« Hon Tad a zo en neñv, Hoc’h Anv ra vo santelaet, Ho rouantelezh degasit deomp… »\nBook traversal links for ’N ur gemer ar vicher (2)\n‹ ’N ur gemer ar vicher (1)\n’N ur gemer ar vicher (3) ›


██ Lec'hiadur er Reter-Nesañ\nKan broadel Homat el Diyar\nPrezidant Bashar al-Assad\nMoneiz Lur siriat\nKod pellgomz 963\nSiria (Arabeg : سوريا), Republik Arab Siriat (Arabeg: الجمهورية العربية السورية) hec'h anv ofisiel, a zo ur vro er Reter-Nesañ. Harzoù he deus gant Liban war-du ar c'hornôg, Israel war-du ar mervent, Jordania war-du ar su, Irak war-du ar reter ha Turkia war-du an norzh. Israel a zalc'h uheldirioù ar Golan e mervent ar vro hag ur rendael he doa Siria gant Turkia a-zivout proviñs Hatay betek n'eus ket pell 'zo.\nBetek an XIXvet kantved e oa anvet Siria Bilad al-Cham (arabeg بلاد الشام). Bodañ a reas e-pad ur pennad Siria a vremañ, Liban a vremañ, Israel ha Palestina, hag un darn eus Jordania a vremañ, met pas proviñs Jazira. E-doug an Henamzer, ar broioù-se a oa Fenikia, Palestina, Asiria hag ul lodenn eus kornôg Mezopotamia.\n2.1 Mandad gall\n2.2.1 Perzh Siria er brezel israel-arab kentañ\n2.4 Ren sivil\n2.5 Ar Republik Arab Unanet\n3 1970 - 2000\n3.1 Soliad ar galloud\n3.2 Brezel ar C'hipour\n3.3 Hanterourañs e Liban\n3.4 Kinnigoù ouzh ar ren\n3.5 Brezel ar Pleg-mor\n3.6 Marv Hafez al-Assad\n4 2000 - bremañ\n5 Proviñsoù Siria\nEus ar gresianeg evit bro-Aram war ribl reter ar Mor Kreizdouar etre Egipt war du ar Su, Arabia war du ar reter ha Cilicia war du an norzh. Enderc'hel a rae un darn eus Mezopotamia ha rouantelezhioù Commajen, Sophene, hag Adiabenn, a voe, hervez Plinius an Henañ, anvet Asiria gwechall. E maread Plinus, avat e oa bet rannet an douar etre meur a broviñs roman : Judea (diwezhatoc'h Palestina) er pezh a zo hiziv Israel, Palestina ha Jordania, Phoenicia er pezh a zo hiziv Liban, Coele-Syria ha Mezopotamia.\nEnklaskoù arkeologiek o deus diskouezet eo Siria kavell ar sevenadurioù koshañ. War-dro keoded Ebla, dizoloet e 1973, en em astenne un impalaeriezh semitek vras a dizhe he harzoù Turkia en norzh hag ar Mor Ruz er reter etre 2500 kent J-K ha 2400 kent J-K.\nDalc'het e voe ar vro gant ar Ganaaniz, an Hebraiz, an Arameiz, an Asiriiz, ar Vabiloniz, ar Bersed, an Armeniz, ar Romaned, Bizantion, an Arabed hag, evit darn anezhi, ar groazidi. Gant an Impalaeriezh Otoman e voe peuraloubet e 1517. Ur perzh bras he deus bet Siria en istor ar gristeniezh, rak war hent he c'hêr-benn, Damask, eo e voe gounezet Sant Paol d'ar feiz kristen. E Siria, en Antiok, e voe diazezet ar gumuniezh kristen gentañ er-maez eus Jeruzalem.\nDamask a zo unan eus ar c'hêrioù koshañ er bed gant Varanasi ha Jeriko. Diazezet etre 8 000 ha 10 000 bloavezh 'zo hag atav eo bet annezet abaoe. Gant ar vuzulmaned e voe aloubet e 636, goude emgann Yarmouk, ha da gêr-benn an impalaeriezh Omayad. Kêr-benn ar bed islamat e chomas betek 750 pa gemeras Baghdad he lec'h.\nD'ur gêr-benn broviñsel eus impalaeriezh ar vamlouked ez eas e 1260 ha distrujet e voe e 1400 gant Tamerlan a gasas un darn eus hec'h annezidi da Samarkand. Adsavet e voe ha kenderc'hel a reas da vezañ ur gêr-benn betek 1517 pa voe kemeret gant an Impalaeriezh otoman. Homañ a gontrollas anezhi betek 1917, war-bouez etre 1832 ha 1840 pa voe dalc'het gant Egipt.\nMandad gall[kemmañ | kemmañ ar vammenn]\nKontrol an Impalaeriezh otoman a echuas pan antreas nerzhioù an Emsavadeg Arab e Damask e 1918, e fin ar brezel-bed kentañ. Ur rouantelezh arab dizalc'h a voe savet, Faisal he roue. Ne badas ket pell e ren, avat ha ret e voe dezhañ mont kuit pa aloubas ar C'hallaoued Siria d'an 23 a viz Gouere 1920 da rediañ ar mandad a oa bet roet dezho gant Kevredad ar Broadoù. Goude emgann Maysalun etre al lu siriat renet gant Yusuf al-Azmeh ec'h antreas an arme c'hall e Damask d'ar 24 a viz Gouere 1920.\nGant un diorroadur armerzhel hag un arnevezadur eus an isframmioù e voe merket maread ar mandad. Ar santimant broadelour a greskas, avat, hag emsavadegoù niverus a darzhas, an holl anezho gwasket a-benn-krak.\nGoude faezhidigezh Frañs e 1940 ez eas ar vro dindan kontroll gouarnamant Vichy. He mirout a ra betek an aloubidigezh saoz (skoazellet gant ar C'hallaoued dieub) e miz Even 1941. Oberiantiz ar vroadelourien siriat a redias Frañs da dennañ kuit e soudarded e miz Ebrel 1946. Lezel a reas ar galloud etre daouarn ur gouarnamant republikan strollet e-pad maread ar mandad.\nFrankiz[kemmañ | kemmañ ar vammenn]\nShukri al Quwatli, prezidant kentañ Siria goude an dieubidigezh, etre daou ofiser eus morlu ar Stadoù Unanet\nUr feur-skrid a varc'hatas Siria gant Frañs e Gwengolo 1936. Mohammad Al-Abid a oa ar prezidant kentañ da vezañ dilennet gant ur vonreizh tost a-walc'h ouzh hini Frañs. Homañ a nac'has kadarnaat ar feur-skrid ha mirout a reas soudarded e Siria betek 1946. Shukri al-Quwatli a voe dilennet da brezidant pa voe roet he frankiz (dindan gwarez Frañs) d'ar vro goude ma voe bet kaset kuit soudarded Vichy. Kalz trubuilhoù a oa, avat, goude aet kuit al lu gall.\nPerzh Siria er brezel israel-arab kentañ[kemmañ | kemmañ ar vammenn]\nUr roll bihan a zo bet c'hoariet gant Siria er brezel-se. Er c'hontrol eus ar pezh a greder alies ne oa ket pal ar pennoù arab distruj Israel. Abdullah Iañ eus Jordania hag Abdul Aziz eus Arabia Saoudat na gasjont nemet nerzhioù arouezek ha klask a raent da sioulat o fobl kentoc'h eget adkemer krog war Israel. Farouk Egipt a voe an hini nemetañ a glaskas, en un doare sirius, adkemer Palestina. Liban, Siria hag Iraq n'o doa ket tuioù da vrezeliñ.\nE Mae 1948, just kent ma kasas Siria soudarded e Palestina n'he doa nemet 4 500 a dud barrek da stourm hervez ar servijoù kuzh saoz. Hervez Glubb Pasha ne oa nemet 3 000 anezho hag hervez ar CIA ne c'helle ket Siria lakaat prest en tu-hont da 2 500 a dud.\nFaezhet e voe Siria e kêriadenn Samakh ha kibbutzim Degania A ha B war-du su al lenn Tiberiad, met gouest e voe da zerc'hel ur vandenn douar strizh e-kichen an harzioù hag e biz Palestina, war-dro Dan, ha teir enezennad e su, kreiz ha norzh Palestina. Skoazell an ALA a nac'has, avat, ar pezh a aotreas an Israeliz d'he diarbenn ha d'he c'has en tu arall d’an harzoù.\nTaolioù-stad[kemmañ | kemmañ ar vammenn]\nGoude faezhidigezh 1949 e voe gwanaat ar gouarnamant gant un heuliad taolioù-stad hag e miz-du 1949 e kemeras Adib Shishakli ar galloud. E 1951 en em embannas prezidant goude dilennadegoù falset ha divodañ a reas ar parlamant.\nRen sivil[kemmañ | kemmañ ar vammenn]\nGoude diskar Adib Shishakli e-pad un taol-stad e 1954, ec'h erruas ur gouarnamant sokialour ha broadelour arab er galloud. Distabil e chomas ar vro, avat, ha goude trec'h Egipt e-pad Enkadenn Suez e 1956 e kendeuzas Siria ganti da vont d'ober ar Republik Arab Unanet.\nAr Republik Arab Unanet[kemmañ | kemmañ ar vammenn]\nNe voe ket an unvaniezh ur berzh avat. Goude un taol-stad nevez d'ar 28 a viz Gwengolo 1961 ec'h adgemeras ar vro he frankiz. An distabilder a gendalc'has avat betek ma stalias un taol-stad nevez ur strollad ofiserien eus an tu-kleiz er galloud : Kuzul Broadel ar Gourc'hemenn Dispac'hel. Gant ar Strollad Ba'ath e oa renet ar gouarnamant nevez.\nAr Strollad Ba'ath a gemeras ar galloud en Iraq miz diwezhatoc'h ha kendivizioù a voe etrezi, Siria hag Egipt da adkrouiñ ur riez arab unanet. Ur referendom a zlee asantiñ d'an unvaniezh met ur raktres e chomas ha netra all. Eus an atroperezhioù ez eas kuit Egipt hag e miz Du 1963 e voe kaset kuit ar Strollad Ba'ath eus ar galloud en Iraq. E miz Mae 1964 ec'h aozas prezidant ur vonreizh hag envel a reas ur parlamant. Kaset kuit e voe e 1966, avat, gant un taol-stad aozet gant ur c'havailh eus ar Ba'ath.\nAr gouarnamant sokialour lakaet er galloud gant taol-stad 1966 a voe gwanaet gant faezhidigezh 1967 a-enep Israel. E-pad ar Brezel a c'hwec'h devezh ec'h aloubas homañ ziwezhañ ar Golan a zo dalc'het ganti c'hoazh hiziv.\nC'hwitadenn an hanterourañs siriat e-pad enkadenn "Miz Gwengolo Du" a atizas ar bec'hioù e-barzh ar gouarnamant siriat ha d'ar 13 a viz gwengolo 1970 e voe kemeret ar galloud gant ministr an difenn, Hafez al-Assad.\n1970 - 2000[kemmañ | kemmañ ar vammenn]\nSoliad ar galloud[kemmañ | kemmañ ar vammenn]\nGoude e daol-stad e savas Hafez al-Assad ur frammadur nevez evit ar vro. Ur parlamant nevez a voe anvet gant 87 eus an 123 sez dalc'het gant izili ar Ba'ath. Ar rest a voe rannet etre "renkadurioù poblek" hag un nebeud strolladoù bihan. E miz Meurzh 1971 e talc'h ar Ba'ath e gendalc'h rannvroel ha dibab a ra ur c'huzul gourc'hemenn ranvroel nevez. Ur referendom a gadarna ar ren nevez hag ur vonreizh nevet a voe savet e 1973.\nBrezel ar C'hipour[kemmañ | kemmañ ar vammenn]\nE 1973 ec'h argasas Siria Israel asambles gant Egipt da adkemer ar Golan. Goude un nebeud berzhioù e voe faezhet al lu siriat gant ar arme israelat. Atroperezhioù bleniet gant Henry Kissinger a aotreas ar vro da adtapout un darn eus tachenn Siria ar pezh a livas ar gouarnamant evel un trec'h. Adalek 1973 eo sioul a-walc'h an talbenn zoken ma n'o deus ket sinet an div vro ar peoc'h.\nHanterourañs e Liban[kemmañ | kemmañ ar vammenn]\nO koll brezel diabarzh Liban e oa ar gristenien varonek e 1976. D'o saveteiñ e kasas Siria 40 000 soudard met d'empleget er brezel ez eas buan tre. E-pad tregont bloavezh e viro Siria soudarded e Liban. E-pad ar pemzek bloavezh-se ma pado ar brezel diabarzh e stourmas Siria evit kontrolliñ ar vro ha disfontañ galloud Israel er c'hreisteiz. Goude diskar ar Jeneral Aoun e redias Siria ar c'habaloù libanat da sinañ emglev Taif e 1989.\nSiria a voe rediet da vont kuit eus Liban e 2005 goude muntr ar ministr kentañ Rafiq Al-Hariri.\nKinnigoù ouzh ar ren[kemmañ | kemmañ ar vammenn]\nDiv wech e voe klasket diskar ren aotrouniek Hafez Al-Assad. Etre 1976 e 1982 ec'h enebas ar Breudeur Muzulman outañ. Daelañ a rae likter ar strollad Ba'ath ha galloud an Alawied a gavent disivouder. E 1982 en em emsavas ha derc'hel a rejont Hama e-pad un nebeud devezhioù. Gant a lu e voent gwasket, avat.\nE 1984 e klaskas Rifaat al-Assad, breur da Hafez Al-Assad, kemer ar galloud gant skoazell an nerzhioù surentez a oa kontrollet gantañ tra ma oa e vreur en ospital. C'hwitañ a reas war e daol ha mont en harlu a voe ret dezhañ.\nBrezel ar Pleg-mor[kemmañ | kemmañ ar vammenn]\nE-kerzh Brezel kentañ ar Pleg-mor e kemeras Siria perzh. Goude faezhidigezh Saddam Hussein e kemmas, evit ur c'houlzad, Siria he folitikerezh e-keñver Israel hag ar broioù arab arall. Kendaelioù a grogas gant Israel met c'hwitañ a rejont.\nMarv Hafez al-Assad[kemmañ | kemmañ ar vammenn]\nD'ar 10 a viz Even 2000 e varvas Hafez al-Assad goude 30 bloavezh er galloud. Un nebeud eurvezhioù goude e varv e cheñchas ar parlamant ar vonreizh da aotren e vab Bashar al-Assad da zont da brezidant nevez. Kadarnaet e voe e anvidigezh gant ur referendom d'ar 10a viz Gouere 2000.\n2000 - bremañ[kemmañ | kemmañ ar vammenn]\nEn e brezegenn gentañ dirak Kuzul ar Bobl, d'ar 17 miz Gouere 2000 e prometas Bashar al-Assad adreizhadurioù politikel hag e-pad ur prantad a anvor "Nevezamzer Damask" (gouere 2000 - c'hwevrer 2001) e krogas izili an enebouriezh zemokratel da vanifestiñ. O oberiantizoù a waskas ar gouarnamant zoken ma chom nebeutoc'h mac'hus eget dindan ren Hafez Al-Assad. Aotret e oa bet a internet hag ar pellgomzerien hezoug hag un nebeud strolladoù-enebouriezh a voe bet savet.\nMonet a reas an traoù war-gil buan a-walc’h o vezañ ma c’houlenne an eneberezh politikel re a araokadennoù ha m’en doa aon Bashar al-Assad, levezonet sur mat gant "gward kozh" ar strollad Baath, evit stabilded e vro.\nMerket e voe pennrenerezh Bashar al-Assad betek 2011 gant emdennadeg an arme sirian diouzh Liban etre 2001 ha 2005 hag an tamalloù a-zivout marv Rafic Hariri.\nBrezel-diabarzh[kemmañ | kemmañ ar vammenn]\nProviñsoù Siria[kemmañ | kemmañ ar vammenn]\nE 14 gouarneriezh pe muhafazat (unander: muhafazah). Gant ur gouarner anvet gant ar Prezidant goude ur c'hinnig eus Ministr an Diabarzh. Gant ur c'huzul dilennet eo skoazellet-eñ.\nQuneitra (un darn anezhi a zo dalc'het gant Israel)\nAdtapet diwar « https://br.wikipedia.org/w/index.php?title=Siria&oldid=1984611 »\nKemmoù diwezhañ degaset d'ar bajenn-mañ d'an 3 Ebr 2022, da 20:33.


Ar Vro Bagan - C’hoariva\n29880 – Plougerne Pgz : 02 98 04 50 06\nMont e darempred : Savet e oa bet ar strollad c’hoariva Ar Vro Bagan e 1973 e-barzh ur gevredigezh (1901) oa bet krouet e 1965 evit kas yezh ha sevenadur Breizh war-raok. Tud a-vicher zo enni (seizh den gopret da vat ha kalz arzourien krog-diskrog) hag un toullad c’hoarierien a-youl-vat. Labourat a ra AVB e brezhoneg hag e galleg er skolioù, aozañ a ra stajoù evit ar vugale hag an dud deuet ha sevel a ra pezhioù-c’hoari evit ar re yaouank, evit ar re vras hag abadennoù «Tan ha Kurun» en hañv.\nles pieces\tEnez al legumaj\nSadorn 1añ a viz Ebrel 2017\nenni. Klouar e oa an amzer en enezenn. Ral e oa ma veze skorn er goañv, ha sec’hor vras en hañv. Goudoret e oa diouzh an avelioù uhel gant pezhiadoù reier ha melladoù klegeroù. Se zo kaoz ma kreske mat-kenañ an trevadoù enni, trempet gant teil ar chatal ha bezhin an aodoù tro-war-dro. Al legumaj dreist-holl a veze gounezet eno sed ma oa deuet eneziz da vezañ pinvidik-mor. Ha brudet-bras Enez al Legumaj, ma teue lire suite\nArvest II Miz Gouere 1954. Inouet eo Jaig, mab Finn, er vro. Klañv eo defod mont da Bariz. Touristed e-leizh a zo krog da zont d’an aod. ‘Benn ar fin e chomo Jaig er gêr hag e kresko an ostaleri evit ober ur sal-zañs, “Kalypso”.\nArvest III E 1976. Fall ar stal gant ar balioù. Dont a ra “Kalypso” da vezañ ur voest-noz, “Ar Pifoun”.\nGant Yvon lire suite\nTri fezh-c’hoari poblek gant Ar Vro Bagan O vont da welet ur pezh-c’hoari : Pedet ez eus bet ur vaouez hag he gwaz da vont da sellet ouzh ur pezh-c’hoari e Quartz, c’hoariet gant strollad ar Vro Bagan. Nag a boan evit klask loc’h eus ar gêr. Diwar ur pezh skrivet gant Karl Valentin ha lakaet e brezhoneg gant Goulc’han Kervella. Kig ha farz e Bro Vigouden : Gwilhou en deus pedet an Itron Bimbochet da zont da zebriñ kig ha farz e ti Jakez. Penaos aozañ kig ha farz e Bro-Vigoudenn, se ? Ur pezh skrivet gant Goulc’han Kervella. An den disoñj : Gwilhou lire suite\nYaou 16 a viz Meurzh 2017\nEn ur barrez vihan, eus Goueled Leon, e c’hoarvez an traoù. Elen, ur vaouez war-dro 40 vloaz, zo dimezet gant Tomaz, un toer a hanter-kant vloaz anezhañ. Ne gar ket kalz he gwaz. Un dous he deus, yaouankoc’h egeti, lire suite\nRenet eo ar geriadenn gant Sezni Falc’han, ur patriarch, doujet gant an holl peogwir e anavez lezenn ar Mor, an hini nemeti evit ar Baganiz. Ur verc’h en deus lire suite\nSul 5 a viz C’hwevrer 2017\nMeurzh 27 a viz Kerzu 2016\nNozvezh ar Pellgent, an daou soudard roman hag a zo o tiwall Jezus ouzh ar groaz, e Sant-Tegoneg, a zo nec’het o klask gouzout petra a dalv ar gerioù latin “Et Verbum Caro Factum est” skrivet en ur maen eus ar c’hloc’hti. Mont a reont da glask gouzout, en ur vont eus ur c’halvar d’egile a-dreuz ar vro, ster ar gerioù-se. Dre ma’z eont war-raok e tiskenn tud eus ar c’halvarioù ha mont d’o heul. E kalvar Tronoen lire suite\nMeurzh 31 a viz Mae 2016\nE 1959, ur Breizhad yaouank o tispartiañ diouzh e vuiañ karet hag e vamm evit mont d’an Aljeri d’ober « brezel » lire suite\nMerc’her 20 a viz Ebrel 2016\nMeurzh 19 a viz Ebrel 2016\n3 fezh-c’hoari berr gant Ar Vro Bagan : Un den dizoñj O vont da welet ur pezh c’hoari Kig ha farz Tud Sant-Pabu ha war-dro hag a zesk brezhoneg, o kanañ hag o c’hoari ur pezh berr.\nKanaouennoù brezhoneg yac’h gant strollad Kanomp Atao\nUn abadenn blijadurus a bado div eur-horolaj\nDeuet eo ar poent da vont d’ar gêr war o c’hiz. Erru eo ar lire suite\nSadorn 7 a viz Du 2015\nKinniget e vo tri fezh-ch’oari evit enoriñ Naig Rosmor : Ar c’hlasker-bara Pelec’h klask lojeiz er goañv pa vez yen-sklas an amzer. Ar c’hlasker-bara-mañ en deus kavet ur plas mat e ti daou vondian. O vont d’ar c’hoariva Pebezh abadenn evit mont da sellet ouzh Ar Vro Bagan er C’hwartz mar plij. Peseurt dilhad lakaat hag all…Ar Psikolog Petra a vez graet pa emaomp paket gant ar c’hoant dimeziñ ? Azasaet gant Goulc’han Kervella\nKomedianed : Nikol ar Vourc’h, Goulc’han Kervella, Bernard lire suite\nGwener 21 a viz Eost 2015\n"Meneham, 300 ans d’histoire" – Arvest war vale Un eurvezh evit kontañ prantadoù pouezus eus buhez Menaham eus fin ar 17vet kantved betek hiziv an deiz. 6 taolenn a vo ch’oariet e galleg gant tud a vicher ha tud a youl vat eus strollad Ar Vro bagan. Arvest war vale evit an holl. Bep Gwener noz etre an 3/07 hag ar 4/09/2015 (nemet d’ar 14/08). Daou mare loc’hañ : 5e30 ha 6e noz e Ti lec’hiad Meneham. Ret eo mirout ar plasoù gant Ofis an touristelezh Meneham : 02 98 83 95 63 Skeiz, l’histoire du Kurnig depuis 6000 ans Gweladenn c’hoariva war lire suite\nTri fezh-c’hoari farsus evit un abadenn gant ehanoù c’hoari kanet. Ur c’hlasker-bara en arbel Pelec’h klask lojeiz er goañv pa vez yen-sklas an amzer. Ar c’hlasker-bara-mañ en deus kavet ur plas mat e ti daou vondian. O vont da welet ur pezh-c’hoari Pebezh abadenn evit mont da sellet ouzh Ar Vro Bagan er C’hwartz mar plij. Peseurt dilhad lakaat hag all… Jakez Kroc’hen o farda Kig ha Fars Pedet eo ur penn-bras gant Gwilhou da zont da zebriñ ur C’hig ha Fars e Ti Jakez Kroc’hen. Kig ha Fars ebet, penaos ober ? Azasaet gant Goulc’han Kervella lire suite\nGwener 1añ a viz Mae 2015\nLeurenniñ : Ar Vro Bagan lire suite\nYaou eil a viz Genver 2014\nSkrivet gant Goulc’han lire suite\nGwener 22 a viz Gouere 2011\nPenaos e voe savet Breizh, setu pezh-c’hoari Tan ha Kurun nevez Ar Vro Bagan. Teir lodenn az aio d’ober an abadenn-se :\nArvorig ar Gelted o tont da vezañ Arvorig ar Romaned.\nArvorig ar Romaned o tont da vezañ Breizh, da heul ar Vretoned divroet eus o enez betek Bro Arvorig.\nBreizh dindan beli ar Franked o tont da vezañ Rouantelez Breizh dieub, da heul emgannoù Nominoe hag e vab Erispoe.\nGwener 8 a viz Gouere 2011\nMeurzh 5 a viz Gouere 2011\nUn abadenn c’hoariva, kan ha sonerezh. C’hoarierien, sonerien ha kanerien o kontañ buhez hag oberennoù Milig ar skañv-Glenmor. War ar skramm-sinema e weler poltriji ha pennadoù filmoù. Piv oa Glenmor ? Penaos eo deut da vezañ un emsaver breizhat ? Ar bloavezhioù kentañ « o fritañ laou » asambles gant al livour Alan an Nost. Penaos en doa graet anaoudegezh gant Xavier Grall e Lokireg. Xavier Grall ha Glenmor gant an anvioù Arzel ha Glen daou haroz « Ar Fest-Noz » (Fête de Nuit) X. Grall. Penaos e voe savet ar gelaouenn La Nation lire suite\nLun 31 a viz Genver 2011\nAl labour-skol a c’hello bezañ graet diwar-benn an endro hag an lire suite\nE hanter gentañ an XX vet kantved e teu estrenien da glask labour da Vreizh, lod all da glask repu dirak ar brezelioù hag ar faksourien. Evel lire suite\n9 a viz Ebrel 2017\nAr basion vras.\n8 a viz Ebrel 2017\neil a viz Ebrel 2017\nKof ha Kof.\n31 a viz Meurzh 2017\nEnez al legumaj.\n5 a viz Meurzh 2017\nEvit ar wech diwezhañ e brezhoneg !\n29 a viz Genver 2017\n15 a viz Genver 2017\n8 a viz Genver 2017\n18 a viz Kerzu 2016\n11 a viz Kerzu 2016\n10 a viz Kerzu 2016\n6 a viz Kerzu 2016\n5 a viz Kerzu 2016\n27 a viz Du 2016


Rummad - Wikipedia\nUr rummad a vez graet eus traou, tud pe loened a vez a-gevret atav pe da lakaat asambles.\nUr rummad tud a zo ur bagad tud pe ar re o deus ar memes oad (a zo kevatal da remziad). A rummad da rummad (a rumm da rumm a vez kavet ivez) a zo ul lavarenn evit komz euz traou pe kealioù treuzkaset eus kenoadoù da genoadoù a heul.\nUr rummad traoù (kentelioù, da skouer) a zo traou a zo kevreet pe en egor pe en amzer\nUr rummad (elfenn renkadurezh) a zo ger pe gerioù implijet en ur sistem renkadurezh (pe sistem-rummata) evit henchañ Yann-Firboucher a-dreuz troidelloù ar ouiziegezh pe a-dreuz un dastumadeg bennak.\nAdtapet diwar « https://br.wikipedia.org/w/index.php?title=Rummad&oldid=656769 »\nKemmoù diwezhañ degaset d'ar bajenn-mañ d'an 24 C'hwe 2010, da 10:49.


Pedervet rann "Fin ar bed" : an tri war un hent fall\nPublié le 23/10/17 20:05 -- mis à jour le 00/00/00 00:00\nSkignet bep sizhun a-raok Bali Breizh, d'ar gwener noz, e vez sellet ouzh avañturioù an tri den a ya war an hent, etre An Oriant ha Fouenn, etre Sant Mikêl Brasparzh ha Rosko.\nKrouidigezh, film faltazi e brezhoneg, emit-hu ? «Lann Vras» zo bet, «Ken Tuch», «Breizh Kiss», ha bremañ «Fin ar bed». N'eo ket dru ar peuriñ evit ar re a blij dezho filmoù e brezhoneg ha n'int ket teulfilmoù. Setu neuze ur serienn a lak planedenn tri zen war wel, gant brezhoneg Roger eus Traoñ Kerne, hini Nolwenn Korbell eus Douarnenez, hag hini Kaou Langoet eus Diwan...\nUn thriller, 'giz vez lâret. Dizingal al lodennoù, mouezh vrav Kris Menn e penn kentañ hag ar fin. War an hent, evel an dudennoù...


Pajenn:Le Clerc - Ma beaj Londrez, 1910.djvu/81 - Wikimammenn\nPajenn:Le Clerc - Ma beaj Londrez, 1910.djvu/81\nen ho pro an darn-vuian eus ar bouchonno. Ha ne vijec’h kouskoude na klanvoc’h na paouroc’h a ze. Goude oll, bezet dinec’h ; re c’houllou ec’h ê godel pôtred Pariz (n’ê ket hini an deputeed, mes hini an dud a dle o fêan) evit ma paouezfent an deio-man d’ober arc’hant diwar goust ho korzailhen.\nKeit ec’h omp ec’h omp. Pa hon deus staget da hanvalout doare ar Zôzon ouz hini ar Fransizien, komzomp dioustu eus labour ar zul.\nEn Londrez, ne labourer tamm ebet d’ar zul : serret ve an oll stalio, nemet eun debti (restaurant) bennak ; an trenio, ar gweturio n’eont ket en dro ’c’han ma ve arru nav heur, ha c’hoaz e ve eun hanter nebeutoc’h anê. Nebeud a dud ive dre ar ruio, hag-en e vervont an deio-all gant a dremenerien a zo enne. Diskwizan a rêr epad an de nemet ec’h êr d’an oferen (ar gatoliked) pe d’an ofis (ar brotestanted) wardro nao pe dek heur. Eur gir diwarbenn an ofis protestant. Heuilhet ê, epad an hanv, gant nebeut, gwall nebeut a dud er c’harter bras ha finvus a rêr anean City. Eur protestant an neus laret d’in e ve goullou d’ar mare-ze bep sul, koulz laret, kement templ a zo ennan. Ankouaet a-grenn servij an otro Doue, ec’h êr war ar mêz da dremen ar zul. Kement-se a ziskoe e stag ar brotestanted da skwizan gant o relijion. Ha ze a dlee digoueout ; goullou e evite o ilizo pa ne gredont ket e tisken Jezus en gwirione war an ôter, ha pa ne viront ket anean en eun tabernakl.\nKatoliked Bro-Zôz, int, hen kred start : setu perak ec’h int fidel d’o ofiso, ha setu perak en em dalc’hont dirak an tabernakl evel an êle a zo endro d’ean oc’h adori : kement a fe o deus, ma larfe ’n nen e welont Jezus gant daoulagad o c’horv dindan an hosti zakr.\nAdtapet diwar « https://br.wikisource.org/w/index.php?title=Pajenn:Le_Clerc_-_Ma_beaj_Londrez,_1910.djvu/81&oldid=109425 »


Pajenn:Le Gonidec - Bibl Santel pe Levr ar Skritur Sakr, eil levr.djvu/641 - Wikimammenn\nPajenn:Le Gonidec - Bibl Santel pe Levr ar Skritur Sakr, eil levr.djvu/641\noud ar bobl-zé, hag em eûz lavaret : Fazia a réon̄t bépréd enn hô c’halounou ; ha n’hô deûz két anavézet va hen̄chou :\n11. Ével-sé em eûz touet em brouez : Pénaoz na zeûin̄t két é léac’h va éhan.\n12. Likid évez éta, va breûdeûr, na vé é hini ac’hanoc’h eur galoun falléet gan̄d ann disgrédôni, a zeûi d’hé bellaad diouc’h ann Doué béô.\n13. Hôgen en em gélennit ann eil égilé bemdéz, é-pâd ma émoc’h enn amzer a zô hanvet Hiriô, évit n’en em galédô hini ac’hanoc’h dré douellérez ar péc’hed.\n14. Kévrenneien d’ar C’hrist omp deûet évit-gwîr : Ia, mar miromp stard bétég ann divez ann derou eûz hé zén.\n15. É-pâd ma lévéreur d’é-omp : Hiriô mar sélaouit hé vouéz, na galédit két hô kalounou, ével enn énébiez.\n16. Râk lôd ô véza hé c’hlevet a énébaz, hôgen ar ré holl a ioa bét lékéat er-méaz euz ann Éjipt gan̄t Moizez na énébchon̄t két.\n17. Hôgen out péré é savaz droug enn-han̄ e-pâd daou-ugen̄t vloaz ? Ha né oé két oud ar ré hô doa péc’het, hag eûz a béré, ar c’horfou a choumaz gourvézet enn distrô ?\n18. Ha da béré é touaz-hén̄ na’z ajen̄t két enn hé éhan, néméd d’ar ré a ioa bét diskrédik ?\n19. Ha gwéloud a réomp pénaoz na helljon̄t két mond-ébarz enn abek d’hô digrédôni.\n1. Hor bézed aoun éta, ô tilézel ar gér a zô bét rôet éz ajemp é éhan Doué, na vé unan-bennâg ac’hanomp ha n’az ajé kéd enn-han̄.\n2. Râk diskleriet eo bét d’é-omp kerkouls ha d’ézhô, hôgen ar gér hô doa klevet na oé két talvouduz d’ézhô, ô véza né oa kéd ar feiz kévret er ré hô doa klevet.\n3. Évid-omp-ni péré hon eûz krédet, éz aimp enn éhan, ével ma en deûz lavaret : Ével ma em eûz touet em brouez : Pénaoz na zeûin̄t két é léac’h va éhan : hag ann éhan eo a zeûaz goudé ôberiou Doué é krouidigez ar béd.\n4. Râk lavared en deûz enn eul léac’h-bennâg diwar-benn ar seizved dervez, ével-henn : Ha Doué a éhanaz ar seizved dervez goudé hé holl ôberiou.\n5. Hag aman̄ c’hoaz : Na zeûin̄t két em éhan.\n6. Pa eo réd éta é teûjé-ébarz eur ré-bennâg, ha pénaoz ar ré da béré eo bét diskleriet ar gér da gen̄ta, n’in̄t két éad-ébarz enn abek d’hô digrédôni :\n7. C’hoaz é verk eunn dervez, a c’halv Hiriô, ô lavaroud dré Zavid, pell amzer goudé, ével ma eo lavaret diaraok : Hiriô mar sélaouit hé vouéz, na galédit két hô kalounou.\n8. Râk ma en défé Jézuz hô lékéat enn éhan-zé, n’en divijé két komzet abaoé eûz a eunn deiz all.\n9. Dré-zé eo bét lézet miridigez ar sabbat da bobl Doué.\n10. Râk néb a zô éat enn hé éhan, a éhan ivé hé-unan goudé hé ôberiou, ével ma réaz Doué goudé hé ré.\n11. Akétomp éta da von̄d enn éhan-zé, gan̄d aoun na gouézché unan-bennâg enn eunn hévélep skouér a zigrédôni.\n12. Râg gér Doué a zô béô, ha nerzuz, ha lemmoc’h égéd eur c’hlézé a ziou zremm : mon̄d a ra bété rann ann éné hag ar spéred, bétég er mellou hag er mélou ; hag é tibab ar vénosiou hag ann ioulou eûz ar galoun.\n13. Krouadur é-béd n’eo digwél dira-z-han̄ : pép-tra a zô enn-noaz ha dizôlô-kaer da zaou-lagad ann hini eûz a biou é komzomp.\n14. Pa hon eûz éta da vélek-brâz Jézuz Mâb Doué, péhini a zô éat enn én̄vou ; miromp hor c’hréden.\n15. Râk n’hon eûz két eur bélek-brâz ha na hellfé két truéza hor gwanderiou : râk temptet eo bét ével-d-omp é pép-trâ, néméd er péc’hed.\n16. Déomp éta gan̄t fisian̄s étrézé trôn ar c’hrâs, évit ma vézo rôet trugarez d’é omp, ha ma kavimp ar c’hrâs da gen-ners talvouduz.\nAdtapet diwar « https://br.wikisource.org/w/index.php?title=Pajenn:Le_Gonidec_-_Bibl_Santel_pe_Levr_ar_Skritur_Sakr,_eil_levr.djvu/641&oldid=156350 »\nKemmoù diwezhañ degaset d'ar bajenn-mañ d'an 16 C'hwe 2020, da 12:07.


Search for "section:" . (isset($hansardmajors[$1]["title"]) ? $hansardmajors[$z]["title"] : "$z") OR "section:" . (isset($hansardmajors[$1]["title"]) ? $hansardmajors[$z]["title"] : "$z") (speaker:Mick Barry OR speaker:Joan Collins) (KildareStreet.com)\nResults 1-20 of 833,223 for "section:" . (isset($hansardmajors[$1]["title"]) ? $hansardmajors[$z]["title"] : "$z") OR "section:" . (isset($hansardmajors[$1]["title"]) ? $hansardmajors[$z]["title"] : "$z") (speaker:Mick Barry OR speaker:Joan Collins)\nSubscribe to an email alert for "section:" . (isset($hansardmajors[$1]["title"]) ? $hansardmajors[$z]["title"] : "$z") OR "section:" . (isset($hansardmajors[$1]["title"]) ? $hansardmajors[$z]["title"] : "$z") (speaker:Mick Barry OR speaker:Joan Collins)


Ar gizioù - Ur sevenadur liesseurt - Dizoleiñ - Parc naturel régional d'Armorique\nVous êtes dans : Accueil >\tDizoleiñ >\tUr sevenadur liesseurt >\tAr gizioù\nGizioù liesseurt ha disheñvel a gaver war ar Park, lec'hiet evel m'emañ war meur a vro.\nAn dilhad, an abidoù hag ar c'hiz.\nRet eo an dud gwiskañ o dilhad evit en em wareziñ ouzh ar yenijenn. Ar relijion a guzulie (dreistholl d'ar merc'hed) bezañ difouge hag izelek en o gwiskamantoù.\nAr gwiskamantoù a roe da c'houzout diouzhtu e oa Katell ur benhêrez deus bro Rouzig ha Yann ur bigouter hag ur c'hlasker-bara.\nAn dilhad pemdeziek a veze kozh ha mil peñseliet. D'ar sul e veze un abid brav evit mont d'an oferenn-bred. Evit ar gouelioù bras (eured, badiziant .) e veze an abid bravañ ha priziusañ evit an holl familh. Diskouezet ha dispaket e veze ar pep priziusañ, ar bravigoù, botonoù arc'hant, ar montr, ar spilhoù, an dantelez hag all... Ar vugale d'an oad a drizek vloaz a wiske dilhad ar re vras, echu e oa o bugaleaj.\nAn doare d'en em wiskañ hag ar gizioù e Breizh en deus chañchet kalz ha buan. An dispac'h e bro C'hall a lak un dermen d'al lezennoù a redie an dud d'en em wiskañ hervez o renk. Boulc'het eo an hent evit gizioù Breizh. Ne ouezer nag ar perag nag ar penaos evit displegañ an hentoù disheñvel bet kemeret gant ar gizioù e Breizh.\nGoude an daou vrezel-bed, tout an dud a oa e kañv, setu perak e oa du an dilhad bet gwelet ganeomp pe er c'halatrez pe en hor eñvorennoù, diwar-se e oa soñjet gant kalz tud e oa dre ret livet e du abidoù Breizh.


Hortense de Beauharnais - Wikipedia\nHortense Eugénie Cécile de Beauharnais (1783-1837), lesanvet La Reine Hortense, a oa pried Luigi Buonaparte, roue Holland, ha mamm an impalaer gall Napoleon III. Rouanez Holland e voe eus 1806 betek 1810), ha dugez Saint-Leu (Saint-Leu-la-Forêt)(1814).\nHortense de Beauharnais gant François-Pascal-Simon Gérard\nGanet e oa d'an 10 a viz Ebrel 1783 e Pariz, ha marvet d'ar 5 a viz Here 1837 e kastell Arenenberg e kanton Thurgovie.\nPried ha bugaleAozañ\nLodewijk Napoleon, livet gant Charles Howard Hodges.\nEn 1802 e timezas gant Luigi Buenaparte (1783-1837).\nKarantez etrezo ne oa ket, met plegañ da youl an impalaer a rankjont ober.\nDizemglev a voe buan etrezo, hi ne blije ket an Izelvroioù dezhi. Distreiñ a reas da Bariz. Tri bugel o devoe koulskoude, goude ma lavare e-unan ne oa ket sur da vezañ tad dezho:\nNapoléon Charles Bonaparte, ganet d'an 10 a viz Kerzu 1802, a oa da vezañ roue war-lerc'h e dad, nemet mervel a reas da 4 bloaz hanter.\nNapoléon-Louis Bonaparte, ganet d'an 11 a viz Here 1804. Pa varvas e vreur henañ e voe anvet da briñs roueel Holland. Lakaet e voe da roue evel Lodewijk II e-pad ur sizhun, entre dilez e dad hag aloubadeg an Izelvroioù gant armeoù Napoleon. Mervel a reas d'ar 17 a viz Meurzh 1831 en Italia.\nCharles Louis Napoleon Bonaparte (1808 – 1873). Ganet e oa en Paris. Hennezh eo a voe prezidant ar Republik a-raok bout impalaer (1852 – 1870) gant an anv Napoleon III .\nAdtapet diwar « https://br.wikipedia.org/w/index.php?title=Hortense_de_Beauharnais&oldid=1840617 »\nDernière modification le 1 Gou 2019, à 14:21\nKemmoù diwezhañ degaset d'ar bajenn-mañ d'an 1 Gou 2019, da 14:21.


Buhez ar Zent. pages 371-372-373-374. Encyclopédie Marikavel.\nNaontekvet devez a viz Mae\nAdvokad, barner ha beleg, patron Breiz (1253-1303)\nNe 'z eus ket o Breiz. ne 'z eus ket unan,\nNe 'z eus ket eur zant evel sant Erwan.\nErwan Helouri, mellezour ar veleien, burzud e arnzer, advokad ha tad ar beorien, an intanvezed. an emzivaded, patron Breiz, a oe ganet en maner Kervarzin, 'e-tal kêr Landreger, d'ar 17 a viz here 1253, er c'houlz ma oa Innosant III war Gador sant Per ha Yan ar Rouz war drôn duked Breiz.\nTanguy Helouri, e dad, a oa bet en brezeliou ar Groaz, gant sant Loeiz, hag en dizro oa dimezet da Azou ar Genkiz, eus a Beurit.\nErwan oa an eil eus a bemp. E vamm a lavare d'ezan : «O ma mabig, bez fur, ma vezi eur zant, eun de ! » hag ar c'hrouadur a responte : « N'am eus ken c'hoant, ma mamm. »\nGoude bezan bet eur pennad er skol en presbital Pleubian hag en manati Beauport, ec'h eas da skol-veur Pariz, a oa pemp mil warn-ugent den yaouank o heuilh anezi hag a oa en ne fenn mistri brudet dre ar bed holl, evel Albert ar Bras, sant Bonavantur ha sant Thomas Akin.\nErwan en devoa pevarzek vla (1267). Derc'hel a reas ken mat d'ar c'henteliou roët d'ezan gant e vamm arôk mont eus ar gêr, ma tremenas dek vla en kreiz trouz ha dizurz ar gêr vras, hep ma vije bet goest ar skoueriou fall a gave a bep tu d'ezan d'e lakat da goll e zantelez.\nTec'hel a rê diouz an dud yaouank skanv-benn ha goulenn a reas bezan digemeret en Trede-Urz sant Fransez.\nEun dra hag a weled o vont war gresk ennan, dre ma kosae, oa e garante evit ar beorien. Biskoaz n'eo bet gwelet o chom hep rei an aluzen pa deued da c'houlenn outan. Daou vil skoed leve bennak en devoa diouz e dud, mes n'en devoa netra evitan e-unan; e dôl a oa digor da gement hini a gare azezan outi; rei a rê lojeiz d'an dremenidi hag e-unan ec'h ôze d'eze o gweleou, hag evel ma oa re enk e di, deveziou a veze, e reas sevel eun hospital en e gichen.\nEun devez e kavas, war dreuz e zor, eur paourkez den goloet e gorf gant al lorgnez; digemer a reas anezan gant laouenedigez; rei a reas d'ezan peadra d'en em walc'hi hag e lakas anezan da azezan ouz tol en e gichen. An den lor, goude bezan grêt zeblant da zibri eun dra bennak, a zavas en e zav, hag a lavaras en brezoneg : Doue vo ganec'h ! » Kerkent e teuas da vezan skedus evel an heol hag e pignas en nenv. Erwan a zaoulinas d'an douar, hag epad meur a zevez ne gredas ket azezan ouz eun dôl hag a oa bet Jezuz-Krist azezet outi.\nAdalek ar bla 1289, e kreskas e binijennou. Yun a reas tri devez er zun diwar bara ha dour, da verc'her, da wener ha da zadorn. Pa ne yune ket, ne zebre nemet eur pred bemde, bara segal, heiz pe gerc'h, kammed bara gwiniz; souben ar c'hôl, an irvin pe ar fa, gant holen; dibôt oa d'ezan lakat enni bleud pe aman.\nGant an dra-ze, Erwan a oa izelek evel eur bugel; daoust ma oa speredekan den a oa en e vro, ne glaskas nag an enoriou nag ar meuleudiou.\nBale rê bepred, kouls lavaret, war e droad, diou leren, ha netra ken, ouz e dreid; eur gouriz reun kalet hag eur roched stoup a oa war e groc'hen, hag eur zaë a izel briz war c'horre.\nPa deuas an dud da c'houzout e oa ar prezeger helavar-ze, al lezenner gouiziek-ze, brasoc'h den c'hoaz dre e binijen hag e vadelez, eget dre e ouiziegez hag e zoare da brezek, neuze, nobl ha dinobl, paour ha pinvidik a deuas da garet an ôtrou Erwan evel o zad, ha dal m'hen gwelent, e savent en o zav dre zoujanz evitan.\nErwan, en e vugaleach, a gare kanan, ha klevet kanan gwerziou ar zent koz a ziazezas ar vro. Ar c'hiz oa neuze c'hoari ar Basion (a bade eiz de) ha peziou-all war vueziou zent, o sevel diwarne skouer vat ha kelennadurez kristen evit ar Vretoned. Erwan, ma ne zavas ket' a c'hoari ou evelse, hen e-unan, a bourchasas, da vihanan, danve d'ar re hen grê. Skrivan reas Bue sent Breiz en Brezoneg. Al levr-ze, grêt gant eur zant, diwar-benn sent e ouen hag thon hini, a zo bet kollet, siouaz ! Pebez koll evidomp !\nErwan a dremenas da c'houlou-de, d'ar zul war-lerc'h ar Yaou-Bask, 19 a viz mae 1303. E varo a lakas Breiz a-bez en kaonv. Pevar bla ha daou-ugent goude-ze, e oe laket war roll ar zent, d'an 19 a viz mae 1347, gant ar pab Klemant VI.\nEn iliz-veur Landreger, elec'h ma oe sebeliet, e virer c'hoaz e benn en de a hirie.\nUnan eus brasan pardoniou Breiz eo an hini a ve lidet eno, en enor da zant Erwan, an 19 a viz mae. N'eus ket kaeroc'h prosesion eget an hini a ya, en de-ze, eus Landreger d'ar Minihi, ennan holl barouziou ar c'hanton hag eun niver a belerined, a-ziavez Breiz kouls hag eus ar Vro. Red eo klevet mouez ar bobl o kanan kantikou ha gwelet, en skeud ar bodennou lann alaouret, penn sakr ar zant o tremen, douget war diskoaz ar veleien, hag a lavarfed, kentoc'h, e ve douget war eur mor a gan hag a beden.\nDe ar pardon bihan, pardon ar relegou, savet gant ar pab, er bla 1347, ar penn santel a ra adarre tro an iliz-veur, ar gristenien ouz e heul gant goleier.\nPad ar bla, dreist-oll epad miz mae, e tired pelerined da Landreger da bedi sant Erwan. Er Minihi, e veint gwelet ive oc'h ober, war o daoulin noaz, tro e chapel hag o tremen daoubleget dindan bolz e ve. Al labourer a lak e dokad ed 'barz an arc'h, hag a dastum eun toullad bili bihan diwar ar vered, unan evit pep-hini eus e barkou.\nN'eus netra en kêr Landreger seurt gant iliz sant Erwan; n'eus netra en iliz seurt gant e ve, abaoue m'eo bet adgrêt a neve-flamm. An ôtrou 'n eskob Boucher, « eskob sant Erwan, » a reas sevel anezan. En e gichen e kavas e gurunen, rak en Landreger e oe skoet gant ar maro, an 21 a viz mae 1888. Gant-se, gouel ar be neve ne oe gallet lidan anezan nemet pa oe bet hanvet da eskob an ôtrou Fallières. Ar gouel-ze a badas tri de, 7, 8 ha 9 a viz gwengolo 1890. Arc'heskob Roaon, holl eskibien Breiz, an ôtrou 'n eskob Freppel, a deuas da bardonan da Landreger; kêr a oe beuzet gant ar belerined.\nSant Erwan an eus bet a-viskoaz, evit e Vretoned, eur galon dener; ar Vretoned o deus ive e garet a beb am-zer; e zantelez dreist-muzul hag e vadelez dispar o deus da viken goneet o c'halon.\nOtrou sant Erwan, pedet evit ho Pretoned ; pedet evit ho Pro !\nAtô 'us d'it sellout 'ri\n«Atô 'us d'it sellout 'ri », oa ger sant Erwan, ar pez a ziskoueze oa eun den ne denne ket eul lagad diwar ar gurunen en devoa da dizout, a zelle bepred da welet penôs o devoa grêt ar zent, en e rôk, hag a boanie d'ober dioute, gwellan m'halle. Evelse e tleomp ober ive bon unan.\nAr zent zo bet gwechall ar pez ma 'z omp hon unan breman, dinerz eveldomp, touellet eveldomp, pec'herien eveldomp. Hiniennou, en o zouez, a dosta muioc'h o bue ouz bon hini, pe dre m'o deus bevet en bon bro, pe dre m'o deus bevet en hon stad, pe dre m'o deus bet da stourm o-unan ouz an techou a ro lamm d'imp alïesan. Kemeromp ar zent-se da batroned, sellomp ouz ar skoueriou mat o deus lôsket war o lerc'h, ha pedomp aneze bemde, ma c'hellfomp, o vale war o roudou er bed-man, en em gaout gante en gloar ar bed-all.


Stato Plurinacional Bolivia\nBulibiya Achka Nasyun Mama Llaqta\n(arouez all: Wiphala Qulla Suyu)\nYezhoù ofisiel Spagnoleg, Aymareg, Ketchwaeg, Toupieg-Gwaranieg, ha 34 yezh all (gwelet pennad)\nPrezidant Luis Arce\n- Etre tout (2005)\n6 a viz Eost 1825\nKan broadel Bolivianos, el hado propicio\nKod war ar genrouedad .bo\nKod pellgomz 591\nBolivia (aymareg: Wuliwya, ketchwaeg: Bulibiya), ent-hir Stad Liesvroadel Bolivia, a zo ur vro eus Amerika ar Su; kêr-benn: Sucre (aymareg: Sukri, ketchwaeg: Chuqichaka), sez ar gouarnamant: La Paz (aymareg: Chukiyawu, ketchwaeg: Chukiyapu).\n60% eus ar boblañs zo indian, pegementad brasañ ar broioù suamerikan.\n60% eus ar boblañs a zo dindan treuzoù ar baourentez.\nHervez ar vonreizh, en he mellad 5, eo ofisiel ar yezhoù-mañ: spagnoleg kastilhanek, Aymara, Araona, Baure, Bésiro (Chiquitano), Canichana, Cavineño, Cayubaba, Chácobo, Chimán, Ese Ejja, Guaraní, Guarasu’we, Guarayu, Itonama, Leco, Machajuyaikallawaya (Kallawaya) , Machineri (Machiguenga), Maropa, Mojeño-Trinitario, Mojeño-Ignaciano, Moré, Mosetén (Tsimane'), Movima, Pacawara (Pacahuara), Puquina, Quechua, Sirionó, Tacana, Tapiete, Toromona, Uru-Chipaya, Weenhayek (Wichí Lhamtés Nocten, Wichí Lhamtés Vejoz), Yaminawa, Yuki, Yuracaré ha Zamuco (Ayoreo). Rankout a ra gouarnamant Bolivia hag ar gouarnamantoù departamantel ober gant div yezh da vihanañ bep tro, ar gouarnamantoù emren, hag a bled gant tachennoù bihanoc'h, a rank-i ober gant div yezh ivez, ar c'hastilhaneg o vezañ unan anezho.\nTregont yezh indianek a zo bet degemeret en deskadurezh a-skoaz ar spagnoleg e 1994.\nAl lama, an arouez eus uheldirioù ar vro.\nAdtapet diwar « https://br.wikipedia.org/w/index.php?title=Bolivia&oldid=1935614 »\nKemmoù diwezhañ degaset d'ar bajenn-mañ d'an 6 Gen 2022, da 21:15.


Ar gannaded François Alfonsi ha Paul Molac a ginnig un emgav e Pariz a-benn disadorn © Maxppp - Christophe Morin /IP3 PRESS/MAXPPP\nDiffusion du mardi 26 novembre 2019 Durée : 10min\nEr c'heleier e brezhoneg e reomp anv deus ostaleri ar studierien hag a oa digoust hiziv e Brest. Komz a reomp ivez deus ar vanifestadeg evit ar yezhoù e Pariz. Ha kaoz 'zo deus ar barrad avel-greñv 'zo da zont.\nDigoust oa ostaleri ar studierien hiziv e skol-Veur Victor Segalen, e Brest\nUr galv broadel, kaset gant kevredigezhioù skolioù-meur Bro-C'hall. Un doare da lâret eo diaes evit lod studierien bevañ en un doare dereat. Se zo kaoz oa en em zevet ur paotr yaouank e Lyon e penn-kentañ ar miz abalamour da gudennoù arc'hant. Hiziv, e preti an UBO oa neuze digoust pred kreizteiz evit an holl. Un arouez kreñv, hervez ar studierien.\nAr yezhoù bihan o klemm e Pariz\nAr stroll "evit ma vevo hor yezhoù" a c'halv d'en em vodañ disadorn e Pariz. Asambles gant François Alfonsi, kannad europat, en eus Paul Molac dibabet gervel an dud da sevel o vouezhioù neuze. Gant ar pal e vo staliet gwir politikerezhioù yezh.\nUr barrad avel-greñv 'zo da zont\nKement-mañ 'blam d'ur gorventenn-drovanel-gozh, Sébastien he anv, hag a zo o tont davet Breizh. Avel a c'hwezho ha glav 'vo ivez !\nL'invité de l'actu Bac : Les épreuves de contrôle continu, contestées, débutent pour les premières\nPanier de crabes Nems et châtiments\nMunicipales dans la Manche : les candidats coupent les étiquettes


Buhez ar Sent/1912/Amede - Wikimammenn\nBuhez ar Sent/1912/Amede\n◄ Eustas Amede Nikolas de Flüe ►\nE c’her oa e tleer serviji Doue da gentan, ha lakat ar relijion da vleunian en pep lec’h.\nNe oa ket evit gouzanv nag al leou-douet nag ar c’homzou goloet ; hag an hini a vije en e zervij hag en dije lavaret eur ger fall bennak evelse, goude ma vije holl brinsed an douar oc’h ober evitan, n’en devoa mui eun heur da chom en e di.\nE garante evit ar beorien a oa ive dreist-muzul : « Ma ne garfen ket ar beorien, e lavare a-wechou, e kredan ne garfen ket an Otrou Doue. »\nDre gement lec’h mac’h ee, e c’houlenne kelou eus ar beorien, eus an dud klanv, eus an intanvezed hag eus an emzivaded, hag e rê kement a oa en e c’halloud evit o harpan en o ezommou.\nDiou wech bemde e roë an aluzen d’eur bern a ’n em gave en kichen dor e balez.\nRei a rê ive gant largente d’an ilizou ; lakat a reas dresan meur a hini ; paean a reas dle meur a hini-all ; rei a reas dilhad-oferennan, eus ar re gaeran, da iliz Sant-Euseb, en Verseil.\nMont a reas da bardonan da Rom, war beziou an ebestel Per ha Pol ; en kement iliz mac’h eas enni, e roas eur prof bennak.\nDa seiz vla ha tregont, e kouezas gwall-glanv. Anaout a reas e oa war e dremenvan, hag e reas gervel ôtrone vrasan e lez : « Gourc’hemenn a ran d’ac’h ar beorien, roët d’eze gant largente, hag an Otrou Doue ho pinnigo. Barnet ive gant lealded, heb ober gwelloc’h da heman pe da hen-hont ; laket ar relijion da vleunian ha Doue da vezan karet. »\nMervel a reas o pokat da groaz Hon Zalver, d’an 31 a viz meurz 1472, da genver al Lun-Fask.\nEleiz a vurzudou en em gavet war e ve a ziskouezas d’an dud ar c’halloud an evoa dirak Doue. Innosant XI a hanvas anezan eürus.\nN’eo ket awalc’h ober aluzen ; red eo bezan goest d’ober, gouzout ober, ha da biou ober.\nArôk rei, red eo bezan dic’hle ; an neb a laer e nesan a dalv nebeut a dra, dirak Doue, ar pez a lak en daouarn ar beorien.\nRed eo gouzout rei ; an doare da rei a dalv muioc’h eget ar pez a roër.\nRed eo gouzout da biou rei. Hon Zalver Jezuz-Krist a lavar e tle an dorn kle ankouât ar pez a ro an dorn deo. Gwir eo ; mes ma tle an hini a ra eur vad d’eun all hen ankouât, gant aon na deufe da dennan lorc’h eus e vadoberou, ne dle ket rei, hep gwelet da biou e ro, na petra ro, gant aon d’ober muioc’h a zroug evit a vad.\nRei labour d’ar paour barrek da labourât a zo gouzout ober aluzen ; rei douar, loened, arc’hant, en prest, da dudigou kez en eun tiegez, d’o zikour d’en em zevel, a zo gouzout ober aluzen.\nRei da baean skol gristen d’eur c’hrouadur ezommek a zo gouzout ober aluzen ; rei da baean skol d’eun den yaouank da zeski e vicher a zo gouzout ober aluzen ; rei argourou da dud yaouank evit ma c’hellfont dimezi a zo gouzout ober aluzen. Rei da fals-peorien a deu da doull ho tor, a ouzoc’h ervat n’o deus ezom ebet da astenn an dorn a zo ober gaou ouz ar gwir beorien ; rei da beorien, hag a anavezet evit bezan lonkerien touet, ouspen ar pez a zo red evit o bevanz hag o gwiskamant, a zo rei tro da wall-zispign madou an Otrou Doue : n’eus urz ebet d’ober an dra-ze.\nAdtapet diwar « https://br.wikisource.org/w/index.php?title=Buhez_ar_Sent/1912/Amede&oldid=36483 »\nKemmoù diwezhañ degaset d'ar bajenn-mañ d'an 16 Mez 2012, da 16:38.


Roald Engelbregt Gravning Amundsen (16 a viz Gouere 1872 - w-d 18 a viz Mezheven 1928) a o un ergerzher norvegat. Bleiniañ a reas an ergerzhadeg kentañ berzh ganti da Benn-ahel ar Su etre 1910 ha 1912. E 1926 e nijas a-us penn-ahel an Norzh en ur baloñs. Dre-se e voe an den kentañ a dizhas daou bol an Douar. Diankañ a reas e miz Even 1928 tra m'edo oc'h esaeañ saveteiñ skipailh Umberto Nobile.\n2 E ergerzhadennoù\n2.1 Ergerzhadenn ar Belgica, 1897-1899\n2.2 Treizh ar Gwalarn, 1903-1906\n2.3 War-zu ar pol Su\n3 Ergerzhadennoù diwezhañ\nGanet e voe Roald Amundsen e 1872 e Borge, e-kichen Oslo. Pevare mab e oa da Jens Amundsen, ur c'habiten aet da baramantour. E 1889 e tivizas dont da vezañ ergerzher er poloù goude treizhadenn Greunland gant Fridtjof Nansen. Koulskoude e krogas gant studioù war ar vezegiezh e 1890 evit plijout d'e vamm. Goude bezañ c'hwitet war e arnodennoù e kuitaas ar skol-veur evit kas ur vuhez evel martolod. E 1893 ec'h enrollas evit ur c'houlzad 6 mizvezh en ul lestr a-benn chaseal reuniged. Goude-se e kendalc'has da brenañ skiant war bigi lestraz e dad.\nE ergerzhadennoù[kemmañ | kemmañ ar vammenn]\nErgerzhadenn ar Belgica, 1897-1899[kemmañ | kemmañ ar vammenn]\nE 1896, ar c'homandant belgiat Adrien de Gerlache a aozas un ergerzhadenn skiantel en Antarktika war bourzh e lestr, ar Belgica. Amundsen a oa eil leutanant an akipaj.\nE miz Here 1897 ec'h eas ar Belgica gant e hent ha tizhout Douar Graham e miz Genver 1898. Eno ec'h aozjont ergerzhadennoù war skioù. E miz Meurzh e voe paket ar vag er vorskorneg ha chom stanket c'hwec'h miz-pad a-raok dont a-benn da vont kuit ha distreiñ da Velgia. Ar wech kentañ eo ma chomas tud a-hed ar goañv en Antarktika. E-pad ar veaj-se e tiwanas mignoniezh etre Amundsen ha Frederick Cook. Hervez Amundsen e chomas yac'h akipaj ar Belgica a-drugarez da gCook hag a lakaas anezhe da debriñ kig manked evit diwall diouzh ar skorbut.\nTreizh ar Gwalarn, 1903-1906[kemmañ | kemmañ ar vammenn]\nGoude e zistro da Norvegia ha tapet gantañ e desteni kabiten ec'h aozas Amundsen e ergerzhadenn gentañ. Treizh ar Gwalarn (un treizh a liamm ar Meurvor Atlantel ouzh ar Meurvor Habask dre Norzh-meur Kanada betek strizh-mor Bering) a oa bet ergerzhet dre zouar e 1822 met ne oa ket bet treizhet gant ur vag betek-hen. Mont a reas kuit gant 6 den all war ur vag-pesketa, ar Gjøa, d'ar 16 a viz Even 1903 ha treuziñ bae Baffin, strizhoù-mor Lancaster, Peel, Ross ha Rae. Hedañ a reas aod reter enez King William ha d'an 9 a viz Gwengolo ec'h eorias war aod su an enezenn a-raok tremen daou c'hoañvezh en ur bae a anvas Gjoa Haven. Eno e teskas doareoù-ober an Inuited.\nGoude an ehan-se e teuas a-benn da dreuziñ mor Beaufort, tizhout strizh-mor Bering ha dont da vezañ evel-se an den kentañ a dreuzas treizh ar Gwalarn. Kenderc'hel a reas e hent dre su enez Victoria ha kuitaat enezeg arktek Kanada d'ar 17 a viz Eost 1905. Chom a reas a-sav evit goañviñ a-raok distreiñ da Nome (Alaska). Dre ma oa ar pellskriver tostañ en Eagle City, 800 km ac'hane, e reas ar mont-ha-dont dre zouar evit kas ur gemennadenn o venegiñ e daol-kaer d'ar 5 a viz Kerzu 1905.\nWar-zu ar pol Su[kemmañ | kemmañ ar vammenn]\nBrasañ huñvre Amundsen e oa bezañ an den kentañ o tizhout ar pol Norzh. Evit-se e prestas Nansen ar Fram dezhañ. D'ar c'houlz-se e oa an ergerzhadegoù war-zu ar poloù en o bleuñv ha kevezerezh a rene koulz etre ar broadoù hag etre an dud. D'ar 1añ a viz Gwengolo 1909 e kemennas Frederick Cook bezañ tizhet pennahel an Norzh d'an 21 a viz Ebrel. Un nebeud devezhioù goude eo Peary hag a gemenne e oa bet tizhet gantañ d'ar 6 a viz Ebrel. O klevout se e tivizas Amundsen cheñch penn d'ar vazh ha mont etrezek pennahel ar Su, hep reiñ netra da c'houzout d'e skipailh. D'an 3 a viz Even 1910 e loc'has kuit diouzh Oslo ha n'eo nemet e Madeira ma roas keloù d'e akipaj eus pal gwirion o beaj.\nD'ar 14 a viz Genver 1911 e stalias e gamp-diazez, Framheim, e bae ar balumed en Antarktika. Diouzh e du e stalias an ergerzher saoz Robert Falcon Scott e gamp e Kab Evans, 700 km e kornôg hini Amundsen. D'an 19 a viz Here e loc'has Amundsen asambles gant Olav Bjaaland, Helmer Hanssen, Sverre Hassel hag Oscar Wisting, gant peder zreinell ha 52 gi. D'ar 14 a viz Kerzu 1911 e tizhjont ar pol Su, pa oa c'hoazh Scott 572 km dioutañ. Leuskel a rejont un deltenn hag ul lizher o tezrevelliñ o zaol-kaer betegout e varvjent war an hent. Treuzvevañ a rejont avat ha d'ar 25 a viz Genver 1912 e oant distro e Framheim, goude ur veaj 2824 km.\nErgerzhadennoù diwezhañ[kemmañ | kemmañ ar vammenn]\nE 1918 e treuzas Treizh ar Biz war vourzh ar Maud ha dre-se e teuas da vezañ an den kentañ a dreuzas daou dreizh brudetañ Arktika.\nE 1918 ivez e pakas e desteni loman nijerez hag e miz Mae 1925 e klaskas nijal a-us ar pol Norzh. Gant Lincoln Ellsworth, Hjalmar Riiser-Larsen ha tri den all e loc'has kuit diouzh enez Spitzberg e bourzh div dournijerez met ret e voe dezhe douarañ war ar skorn a-raok tizhout o fal. Goude bezañ labouret teir sizhun evit aozañ ur roudenn dibradañ e teujont a-benn da distreiñ yac'h ha dibistig.\nE 1926 e nijas a-us ar pol Norzh e bourzh ur baloñs (an Norge), asambles gant Ellsworth, Riiser-Larsen, Wisting hag Umberto Nobile. Goude bezañ aet kuit diouzh Svalbard d'an 11 a viz Mae, tremenet a-us ar pennahel da 1e30 ec'h errujont e Teller, en Alaska, daou zevezh goude. Dre ma'z eus tabutoù diwar-benn ar beajoù kentañ betek ar pol Norzh (ergerzhadenn Cook, hini Peary ha hini Byrd) a c'hellfe bezañ pe amreizh a-fed daveennoù douaroniel pe gevier e kav da dud 'zo eo beaj an Norge a voe an hini gentañ o tizhout ar pol. Mard eo gwir e vefe neuze Amundsen ha Wisting an daou zen kentañ o vezañ tizhet daou bennahel an Douar.\nSteuziadenn[kemmañ | kemmañ ar vammenn]\nDivizout a reas Amundsen mont war e leve goude e veaj war vourzh an Norge. Padal, d'an 18 a viz Even 1928 e pignas en un dournijerez a-benn mont da saveteiñ Nobile hag e akipaj a oa flastret o baloñs e hanternoz Spitzberg pa oant war o distro diouzh ar pol Norzh. Mont a reas diwar wel ha ne voe ket adkavet e gorf.\n(en) Ar mirdi Fram\nAdtapet diwar « https://br.wikipedia.org/w/index.php?title=Roald_Amundsen&oldid=1635562 »


enklask dre skrivagner Cotonnec Charles - IDBE - Levraoueg Niverel Breizhek hag Europeat\npajenn degemer > enklask dre skrivagner > Cotonnec Charles\nCharlez Kotonneg, ganet e Sant Turian d'an 22 a viz Ebrel 1876 ha marvet e Pariz d'an 30 a viz Meurzh 1935; a oa ur medisin breizhat\nEtre 1904 ha 1914 e voe mezeg en Henbont hag e-pad ar Brezel-bed kentañ e voe galvet da gabiten mezeg. E 1922 e voe lakaet e penn klañvdi Kemperle goude m'en doa echuet gant kentelioù surjianerezh hag e 1927 e voe graet anezhañ drouiz pareour Goursez Rieg.\nBrudet eo dreist-holl evit bezañ adsavet ha reizhet ar Gouren Breizhek. Aozañ a reas gourenadegoù er broioù keltiek ha sevel a reas Kevredigezh Mignoned Gouren ha Sport Breizh (Fédération des Amis de la Lutte et des Sports Athlétiques Bretons, FALSAB) e 1930